Ўрмон ҳақида — У ким, бу нима — QOMUS.INFO\nQOMUS.INFO > Ў ҳарфи > ЎРМОН\nЎРМОН — бир-бирига ва ўсиш шароитига таъсир этувчи ва географик ландшафт элементини ҳосил қилувчи дарахтсимон ўсимликлар мажмуи; Ер ўсимлик қопламининг асосий типларидан бири, биосферанинг таркибий ва жуда муҳим қисми. Ўсимликларнинг кўпгина ҳаётий шаклларидан иборат бўлиб, булар орасида дарахт ва буталар асосий, ўтлар, бутачалар, йўсинлар, лишайниклар ва ҳ. к. иккинчи даражали ролъ ўйнайди. Ў. Антарктидадан ташқари ҳамма қитъаларда ўсади, Ер шаридаги қуруқликнинг 30% ни ишғол қилади. Ернинг Ўрмон ли майдони 4 млрд. га майдонни эгаллайди (Ўзбекистонда 8,5 млн. га ни ташкил этади, 2004).\nЎсиш шароитига қараб, кўпчилик дарахт турлари қимматли ўрмон формацияси (мас, қарағайли Ўрмон, кедрли Ўрмон, оққарағайли Ўрмон, тилоғочли Ўрмон ва ҳ. к.) ни ҳосил этади. Ўрта Осиёда арчазор Ў. лар кўп. Ўрмонлар турли зоналарда тоғ ва дарё қайирларида ҳам тарқалган. Ўрмоннинг тур таркиби, муҳим ўсимликларнинг биологик хусусиятлари, ёши ва маълум табиийгеографик шароитига қараб ўсимликларнинг бир нечта погонаси ривожланади. Мўътадил минтақа Ў. лари таркиби бўйича: биринчи катталикдаги дарахтлар ва Ўрмон ҳосил қилувчи довдарахтлар (қарағай, қорақарағай, тилоғоч, эман, шумтол)дан иборат 1поғона, иккинчи катталикдаги дарахтлар (оққарағай, қорақайин, липа, заранг ва бошқалар)дан иборат 2поғона, буталар (ўрмон ёнғоғи, итжумрут, нормушк ва бошқалар)дан иборат 3поғона ҳамда ўтбутачали ва йўсинлишайникли қопламадан иборат 4—5 (қуйи) поғоналар бўлади. Ўрмонда баъзан, поғоналарга кирмайдиган чирмашувчи ва илашувчи ўсимликлар ҳам учрайди.\nЎрмон табиий (уруғидан, вегетатив, бачкисидан) ҳамда сунъий (уруғ ёки кўчат экиб) йўл билан тикланади. Табиий ўрмонлар асосий майдонни эгаллайди. Ўрмон таркиби ва ривожланишига кўра бир қанча типларга ажратилади. Ҳар бир тип муайян бир турдаги дарахтлар, буталар, шунингдек, ўтлар, бутачалар, йўсин ва лишайниклардан иборат. Ўсиш минтақаларига кўра, Ўрмонлар Шим. ярим шарда тропик, субтропик, географик зоналликка кўра тундра, тайга, дашт, чўл, тўқай ва бошқалар, ўсимликдарахтлар таркибига кўра қарағай, арча, қайин, эман ва ҳ. к. Ўларига бўлинади. Ўрмоннинг ривожланиши тупроқ, иқлим шароити, ҳайвонлар иштироки ва роли, инсоннинг бевосита аралашуви билан боғлиқ. Ўрмондан унумли фойдаланилса, етилган дарахтлар танлаб қирқилса, Ўрмон узоқ яшайди, яхши тикланади. Ўрмон, ўз навбатида, тупроқ шароитига, унинг сув режимига, структурасига, органик ва минерал моддаларнинг тўпланишига, тупроқ унумдорлигига катта таъсир кўрсатади. Ўрмонда нам кўплиги туфайли гумус (чиринди) мўл тўпланади, тупроқ тез ишқорсизланади, кислоталилиги ортади, илдизлар чуқур тарқалади. Ўрмон ёзги, айниқса, қишки ёғинларнинг тақсимланиши ва тўпланишига таъсир кўрсатиб, ўсимлик ҳамда ҳайвонлар учун микроиқлим яратади. Ернинг Ўрмон қоплами — тирик моддаларнинг планетар аккумуляторларидан бири бўлиб, Ўрмон биосферада бир қатор кимёвий элементлар ва сувни сақлаб туради, тропосфера билан ўзаро фаол таъсирлашади ва кислород ҳамда углерод баланси даражасини белгилайди. Ўрмонлар одамзод учун керакли бўлган кислороднинг 60% ни ишлаб чиқаради. Ўрмон рекреация ва соғломлаштириш аҳамиятига эга. Тупроқни шамол ва сув эрозиясидан, темир ва автомобиль йўллари, каналлар, қишлоқ хўжалиги экинлари экилган майдонларни, аҳоли ггунктларини турли ноқулай табиий ҳодисалардан ҳимоя қилади. Ўрмонлар тоғларда сел оқимларининг вужудга келишига йўл қўймайди, қор кўчиши, тупроқлар силжишининг олдини олади. Ўрмон ёғочларидан 20 мингдан ортиқ маҳсулотлар ишлаб чиқарилади. Ўзбекистон Республикасида Ўрмонга оид муносабатлар 1999 йил 15 апр. да қабул қилинган Ўзбекистон Республикасининг «Ўрмон тўғрисида» қонуни билан тартибга солинади (яна қ. Ўрмон ресурслари, Ўрмон фонди).\nАд.: Хоназаров А. А., Ўзбекистонда ўрмонзорлар барпо этиш асослари, Т., 2002.


Ироқ тинч аҳолиси орасидаги талофатлар ҳақида ҳисобот тарқатилди.\n27 январ 2021, Тошкент вақти: 02:43\nАкрам Файзулло Human Rights Watch Ташкилоти Ироқда асосий ҳарбий амалиëтлар тамом бўлгандан кейин мамлакатнинг тинч аҳолиси орасидаги талофатлар ҳақида маҳсус ҳисобот эълон қилди.\nИнсон ҳуқуқларини ҳимоя қилувчи ташкилот 1 майдан сентябр охиригача Ироқда 20 одам Америка ҳарбийларининг ҳужумлари оқибатида нобуд бўлганини қайд этади. Ушбу ташкилот шунингдек, Ироқда яна 94 киши ҳам Америка ҳарбийлари қурбони бўлган бўлиши мумкинлиги ҳақида ишончли далилларга эга эканини маълум қилди.\nHuman Rights Watch Ташкилоти вакили Жан-Пол Мартоз Қўшма Штатлар Ироқни ишғол этиб тургани туфайли, бу мамлакат аҳолиси олдидаги ўз мажбуриятларини бажариши кераклигини баëн қилди:\n“Америка ҳарбийлари Ироқни ишғол қилиб турган кучдир. Шу сабабли улар мамлакат тинч аҳолиси олдида маълум мажбуриятларга эгадир. Аммо Ироқдаги Америка ҳарбийлари кўплаб ҳолларда уларга нисбатан ортиқча куч қўллаëтганлари ëки камситишларга йўл қўйиши хавотир уйғотмоқда”, - дейди Жан-Пол Мартоз.\nУнга кўра, хатто АҚШ Армиясидаги айрим ҳарбийларнинг ўзлари ҳам Ироқдаги ҳозирги вазиятдан қониқмаëтганларини айтишмоқда. Human Rights Watch Ташкилоти вакили агар Ироқда вазият кескинлигича қолаверса, АҚШ армиясининг мамлакатда барқарорлик, демократия ва қонун устуворлигини тиклаши жуда қийин бўлишини қайд этди.\nИроқдаги асосий ҳарбий ҳаракатлар давомида ва мамлакатда коалиция кучлари ўрнатилганидан бери шу кучлар ҳужумлари оқибатида қанча ироқликлар нобуд бўлгани аниқ эмас. Америка ҳарбийлари бундай қурбонлар ҳақида расмий статистик маълумотларни сақламасликларини айтиб, коалиция кучлари Ироқ тинч аҳолисини атайин нишонга олмаëтганларини бунга сабаб қилиб кўрсатишди.\nАммо Human Rights Watch Ташкилоти вакили Жан-Пол Мартоз Америка ҳарбийлари Ироқ аҳолиси хавфсизлигини таъминлаш масаласига жиддий эътибор бераëтганларини кўрсатиш учун одамлар орасидаги талофатлар ҳақидаги маълумотлар ҳам тўплашлари кераклигини қайд этади:\n“Биз Америка ҳарбийларини тинч аҳолини атайин нишонга олаëтганликда айблаëтганимиз йўқ. Ироқдаги Америка аскарлари ўта хатарли вазиятда фаолият қилаëтганини ҳам яхши биламиз. Аммо АҚШ Армияси ҳарбийлар орасидаги талофатлар билан бирга тинч аҳоли орасидаги қурбонлар ҳақида ҳам маълумот тўплаб бориши лозим. Бу АҚШ Армияси ўз аскарларининг ироқликларга нисбатан ҳаракатлари оқибатларини жиддий кузатиб бораëтганини кўрсатади”, - дейди Жан-Пол Мартоз. Унинг айтишича, АҚШ Армияси шунингдек Ироқдаги оддий одамларнинг ўлимига сабабчи бўлган ўз ҳарбийлари ҳаракатлари юзасидан шаффоф тергов ўтказиши лозим.\nПентагон матбуот вакили Human Rights Watch Ташкилоти ҳисоботига муносабат билдирар экан, уруш қурбонсиз бўлмаслигини ва Ироқдаги Америка ҳарбийлари тинч аҳолига талофат етказмаслик учун хатто ўз ҳаëтларини хавф остига қўяëтганларини қайд этди. Унга кўра, Ироқ фуқаросини ўлдирганликда айбланган Америка аскари қилмишига яраша жазоланмоқда.\nАммо Human Rights Watch Ташкилотига кўра, айбдорлар ўз вақтида жазоланмаëтгани оқибатида Ироқдаги Америка ҳарбийлари ўзларини гўëки уларга даҳлсизлик ҳуқуқи берилгандек тутишмоқда.\nИнсон ҳуқуқларини ҳимоя қилувчи ташкилот Ироқда тинч аҳолиси орасидаги талофатларни камайтириш учун ҳарбийларни полициячилар сифатида тайëргарликдан ўтказишни ва фуқаролар ўлимига сабабчи бўлган коалиция аскарларини дарҳол жавобгарликка тортишни тавсия қилди.


Мирзо Субханов: Пора орқали эгасини топаётган намунали уй-жойлар | Fayzbog.uz\nАфсуски, намунали уй-жойларни аҳолига тарқатишда айрим ҳокимликлар томонидан адолатсизликка йўл қўйилмоқда.\nМисол учун, Самарқанд туман ҳокимлиги 2016 йил сентябр ойидаёқ асоссиз равишда, 2017 йилда қурилиши мумкин бўлган уйларни ОАВда эълон қилмасдан, ҳаттоки президент қароридан олдин, яширин равишда таркатгани маълум бўлди. Туман ҳокимлиги намунали уй-жой бўйича масьул ходимнинг билдиришича, тўловларни муддатидан аввал қабул қилиниши ҳокимнинг оғзаки топшириғи асосида амалга оширилган. Бу маълумотни Самарқанд туман прокуратураси ҳам тасдиқлашига қарамай унга қарши чора кўрилгани йўқ.\nТуман Ҳокимига қарши ким чиқа олади ахир?\nПрезидент қарорини бузган ҳолда, 2017 йилда Самарқанд вилоятидаги намунали уй-жой қурилиши юзасидан аҳолини хабардор этиш бўйича на МЧЖ Қишлоқ Қурилиш Инвест ва на ҳокимликлар томонидан газеталарда эълон берилган. «Зарафшон» газетасида фақат қурувчилар учун тендер савдолари эълон қилинган холос.\nОдамлар намунали уй-жой қурилишидан бехабар қолмаяптими?\nАҳолининг уй-жойга бўлган талаби ортиб бормоқда. Буни аҳоли сонининг ортиб бораётганлиги ва вилоятда янги қурилаётган уй-жойлар иккинчи дала ховли сифатида ҳам сотиб олинаётганлиги билан изоҳлаш мумкин.\nХусусан, Самарқанд туман ҳокимлиги Ф.Қосимова массивида уй-жой ваъда бериб 35 кишининг ҳар биридан 55млн сўм миқдорида бошланғич тўловини қабул қилган. Лекин, бу уй-жойга бошқа «ёғли» талабгорлар чиққанлиги учун ваъда берилган уй-жой ажратилмаган. Ойлаб кутиб алданганликларини тушунган фуқаролар туман ҳокими номига шикоят аризасини ёзганлар. Ҳокимлик эса уддабуронлик билан бу шикоятни уй-жой ажратишда иштирок этмаган МЧЖ Қишлоқ қурилиш инвест инжиниринг компанияси Самарқанд вилоят филиалига йуналтирган.\n«Гулобод қўрғонидаги уй-жойлар табиий газ билан умуман таъминланмаган ва қишда кўп одамлар шаҳарда яшашга мажбур. Кимдир ота-оналари уйида, кимдир ижарада. Баъзи уйларнинг эгаларини умуман кўрмаганмиз. Котежини сотмоқчи бўлганлар ҳам бор»- дейди Гулобод махалласида яшовчиси фуқаро.\nҲокимнинг бири одамларни дўппосласа, бири сўкса, бири ваъда бериб унутса, бири алдаса, бу нима деган гап?\nУлар ҳам шу халқдан чиққанку ахир!\nҲокимларни сайлаш пайти келмадими?


Хитойнинг илк авиалайнери биринчи парвозини амалга оширади\n09:55 / 03.05.2017\nХитойда ишлаб чиқарилган биринчи йўловчи самолёти C919 5 майда илк парвозини амалга оширади, деб хабар бермоқда Shanghai Daily нашри.\nЎтган ҳафтада биринчи синов парвози май ойига белгилангани маълум қилинганди, бироқ аниқ сана айтилмаганди.\nШанхайнинг Shanghai ERC News Radio радиостанциясининг маълум қилишича, парвоз Шанхайдаги Пудан аэропортидан амалга оширилади.\nАввалроқ C919 Пудан аэропортидаги учиш-қўниш йўлакчасида тезлик синовларидан ўтганди. Январь бошида самолётнинг синов парвозлари февралда бошланиши маълум қилинганди, бироқ белгиланган вақтда парвозлар амалга оширилмаган.\n2016 йил ноябрида самолёт двигателининг синовлари якунланганди. Маълум қилинишича, самолётнинг барча техник синовлари 2017 йилда якунланади ва шундан кейин самолёт фойдаланишга топширилади. Шунингдек, самолёт тижорий фойдаланишга 3 йил давом этадиган синов парвозларидан кейин топширилиши маълум қилинганди.\nC919 авиалайнери тежамкор-синфдаги 158 кишилик магистрал самолёт лойиҳаси бўлиб, самолётнинг учиш узоқлиги 5,5 минг км ни ташкил қилади. Самолёт Хитойнинг COMAC корпорацияси томондан амалга оширилмоқда. Охирги маълумотларга кўра, корпорация 570 та бундай самолёт учун буюртма олган. Корпорация келажакда ҳаммаси бўлиб бу самолётдан камида 2 минг дона сотишни режалаштирган.\nХитой парвоз C919 авиалайнери


Машриқу Мағрибнинг улуғи – Абдуллоҳ ибн Муборакнинг туғилиши ҳақида икки ҳикоя\nМарв шаҳри қозиси қизининг бўйи етиб қолганини сезиб, унга мос куёв қидира бошлади.\nҲар куни эшигини совчилар тақиллатиб келар, лекин қози жаноблари шошилмасди. Чунки сўраб келганларнинг ҳеч қайси бири у кишининг дидга мос тушмасди.\nКунларнинг бирида қози туш кўради. Тушида қизини “Муборак” деган ғуломига никоҳлаб бериши айтилади.\nЛекин буни ҳам пайсалга солиб юради. Туш ҳам қайта-қайта кўрилавергач, ғуломини зимдан кузата бошлайди. Бир оз вақт ўтиб унинг солиҳ инсон эканига, хайрли куёв бўлишига ишонч ҳосил қилганидан кейин бу фикрини ёру дўстларига, яқинларига маълум қилади. Айримлари бой-у бадавлат, янада муносиброқ оилалар борлигини билдириб, бу аҳдга рози бўлмаган эса-да, қози қарорида қатъий туради.\nШундай қилиб, қози қизининг ҳам розилигини олиб, ёшларнинг бошини қовуштириб қўяди.\nНикоҳдан кейин бир ой ўтиб, қози қизидан хабар олиш ниятида унинг уйига боради. Қизи отасининг келганидан хурсанд бўлади, бироқ кичкина муаммо борлигини маълум қилиб: “Отажон, куёвингиз жуда ҳам яхши. Аммо ҳалигача рўмолимини бошимдан олгани йўқ, никоҳимиздан буён мендан узоқ юради. Сабабини била олмадим: едиради, ичиради, жуда ҳам меҳрибон, фақат қўлини қўлимга теккизмайди”, дейди.\nҚози бу гапдан ҳайрон бўлиб куёвини чақириб, секингина бунинг сабабини сўрайди ва куёвининг жавобини эшитганидан сўнг йиғлаб юборади. Кўзининг нури қизини ўзи истаган одамга узатганига севиниб шукрлар келтиради.\nКуёв одоб сақлаган ҳолда қайнотасига бундай дейди: “Отажон, сиз катта шаҳар қозисисиз. Олдингизда турли одам келиб-кетади, уйингизга ҳам турли ҳадялар юборишади. Аллоҳ таолонинг менга берган омонати ва ҳадяси бўлган қизингиз ўша шубҳали нарсалардан еб қўйгандир деб андиша қилдим. Пайғамбаримиз Муҳаммад соллаллоҳу алайҳи васалламнинг танадаги ҳаром луқма таъсири фақат қирқ кунда кетиши ҳақидаги сўзларини ўрганган эдим. Ҳурматга сазовор аёлимни қирқ кун пешона терим билан топган ҳалол луқма билан боқишини хоҳладим, токи Аллоҳ насиб этиб туғилажак фарзандларимиз ҳам солиҳлардан бўлсин”.\n(“Ризқ ҳақида рисола”дан)\nУламолардан бирининг соҳибжамол қизи бор эди. Шаҳарнинг ҳамма улуғлари қизнинг кўнглини олиш илинжида эди. Бу уламо қизини кимга берарга ҳайрон эди. Унинг бир ғайридин ҳамсояси бор экан. Уни чақириб, деди: “Эй ҳамсоя, менинг бир қизим бор, кўпчилик унинг кўнглини олиш илинжида, уларнинг қайси бирига розилик беришга ҳайронман. Сен нима маслаҳат берасан?” Ғайридин деди: “Мен ислом динидан бегона кишиман, нечун бу сўзни мендан сўрайсан?”. Уламо деди: “Сен гарчи ислом динидан бегона бўлсанг-да, ҳар ишда тадбиркор инсонсан. Улуғлар кенгаш тўғрисида муболаға қилиб бундай деганлар: тўғри, донишманд киши билан кенгашиш керак. Ҳадисда ёзилганки: “Ал-мусташору муътаминун” (Шундай киши билан кенгашиш керакки, одам унга ишона олсин). Шундай экан, ҳозир сен қандай маслаҳат берсанг, мен шунга амал қиламан”. Ғайридин деди: “Никоҳдаги кифоят эру хотиннинг баробарлигидир. Кифоят мусулмонлар мазҳабида дин ва миллат билан бўлади, бизнинг одатимизда аслу насаб билан ва замона аҳли наздида мулк ва улуғлик биландир. Энди ўйлаб кўр, агар ўз динингга риоя қилсанг, дин йўлини ихтиёр қил, агар бизнинг расмимизга келсанг, насабга эътибор қил, агар замона аҳли одатига амал қилсанг, молу жоҳ талаб қил!””\nУламога бу жавоб хуш келди ва деди: “Дин ҳаммага баробар. Динни ихтиёр қилдим”. Унинг Муборак исмли ғоят олим ва диндор қули бор эди. У, мен Муборакдек иймонли диндорни билмайман. Демак, қизимни унга никоҳ қилиб берай, деб чақиртириб, қизини унга берди.\nҲақ (пок ва олий) Муборакка у қиздан бир фарзанд бердики, у ислом аҳлини пешвоси ва диндорларнинг имоми, зоҳидлар ўртасида ягона ва орифлар ўртасида тенги йўқ Абдуллоҳ ибн Муборакдир”.\n2382 марта ўқилди\nДругие материалы в этой категории: « Синов дарвозаси\tВолидасидан айрилган инсон кечинмаси »


Алишер Узоқов: "Пичоққа илинадиган ролларим йўқ" - Шоу-бизнес - PressNews.uz\nБош Саҳифа / Шоу-бизнес / Алишер Узоқов: "Пичоққа илинадиган ролларим йўқ"\nАлишер Узоқов: "Пичоққа илинадиган ролларим йўқ"\nҚўшилди: 25 май 2016 21:20\nАктёр, хонанда, режиссёр Алишер Узоқов ҳозирги пайтда асосий мақсади – ўзидан кейин тарихда қоладиган санъат асари, яъни маънавий озуқа олса бўладиган ижод маҳсуллари қолдириш эканлигини таъкидлади. Бу ҳақда хонанда «Даракчи.uz» нашрига берган интервьюсида маълум қилди.\n— Албатта! Актёр бу – ижрочи. Режиссёрнинг чизган чизиғидан чиқмай, сценарийга кўра ишлайдиган ижодкор. Шу боис актёр сифатида ўзидан халққа маънавий озуқа берадиган роллар қолдириш қийин. Лекин режиссёрлик ишим — «Кузда гуллаган дарахт» фильмида томошабинга айтмоқчи бўлган гапларимни катта экранга олиб чиқа олганман, назаримда.\n— Тез ўтади, деб ўйламагандим. Вақт оқар сув экан, ўша даврдан фойдалана олмадим. Чунки бу фақат менга боғлиқ бўлмай қолганди. Ўша даврга савияси паст фильмлар тўғри келиб қолди. Бироқ танқид қилинган, мен иштирок этган «Жаноб ҳеч ким», «Телба», «Тундан тонггача» ва сиз таъкидлаган актёрлар роль ўйнаган кинокартиналар даражасидагидек фильмлар ҳам йўқ-ку ҳозир! Очиқ айтаман, бугунги ўзбек киносидаги ҳолат мени қониқтирмайди. Сабабини тушунтираман, хусусий фильмларнинг бошланиши омадли бўлди. 5—6 йил зўр фильмлар ишланди ва уларнинг аксарияти чет элда мукофотга ҳам лойиқ топилди. Бу санъатга алоқаси бўлмаган «ижодкор»ларни руҳлантириб юборди. Ҳамма ёппасига фильм суратга олишга ўтди ҳамда юқори даражага чиқа бошлаган ўзбек киноси савиясини пасайтириб қўйди. Саволингизга қайтсак, нокамтарликка йўйманг-у, шундай давр бўлдики, эл назарига тушган актёр-актрисалар етишди. Тан олиш керак, ҳозир ўша даврдагидек ёш актёр-актрисалар йўқ. Режиссёрлик ишим учун актёр излаганимда ҳам тополмадим...\n— (кулади) Ҳеч кимга. «Зўрдан зўри чиқади», лекин ҳали ундайини кўрмадим...


Қалб музлиги эрийдими? (3) « Ўзбекистон Халқ Ҳаракати\nҚалб музлиги эрийдими? (3)\n12 June 2013 - 18:33\nФуқаролик ишлари бўйича Шайхонтохур туманлараро судининг судьяси Мавлянова Д. котибияти томонидан 2013 йил 04 июнь куни соат 17.00 да белгиланган фуқаро А.Содиқовнинг Тошкент шаҳар Олмазор туман бандликка кўмаклашиш маркази раиси М.У.Мухаммадалиевга нисбатан берган даъво аризаси бўйича суд мажлиси судья Д.Мавлянованинг меҳнат таътилидан қайтмаганлиги сабабли 2013 йил 13 июнь соат 11.00 га яна қолдирилди.\nАввалги хабарларимизда билдириб ўтганимиздек, ушбу суд мажлисини кузатишга ўзбек жамоатчилигида қизиқиш кундан кунга ортмоқда. Айниқса, Ўзбек давлатининг раҳбари И.Каримов, Бош вазир Ш.Мирзиёев, ХДП раҳбари Б.Кетмонов ва ИГИПУ раҳбари С.Икромовларни ўз эътиборсизликларини қурол қилиб олиб, ўз айблари билан содир бўлган ҳолатларни жамоатчилик муҳокамасига тушишидан ўлгудек қўрқаётганликлари сабабли ҳам бу суд мажлисига қизиқиш кун сайин мисли кўрилмаган даражага кўтарилмоқда.\nА.Содиқовнинг жасорати ва матонати билан кўтарилган ишсизлик ва ҳукуматнинг бу борадаги масъулияти масаласи бугун Ўзбекистоннинг ҳаёт ва ўлим масаласидир.\nИшсизликнинг бу қадар кўтарилишида давлат раҳбарининг ва Бош вазирнинг тескари хизматлари бош сабаб бўлди.\nОммавий ишсизлик офатини келтириб чиқарган уч бош сабаб мавжуд:\n1. Пахта ва дон маҳсулотларига қароқчиликка асосланган жуда паст давлат ҳарид баҳоларининг белгиланиши, бунинг натижасида бозор муносабатларига асосланган товар-пул муносабатлари яксон бўлди. Даромадларни тақсимлашдаги буюк Адолатсизлик – қишлоқ аҳолисини ишсиз ва иложсиз қолдирди.\n2. Миллий ишлаб чиқаришни яксон қилувчи, миллатни хор қилувчи – миллий валютани тўхтовсиз, асоссиз тарзда эмиссия қилиш сиёсати олиб борилди.\n3. Босқинчиликка асосланган мажбурий ижтимоий тўлов тизими барпо этилганлиги бўлди.\nБош вазир лавозимига Ш.Мирзиёев ўз пешона терисини тўкиб, сиёсий мавқеи орқали эмас, балки Ислом Каримовнинг илтифоти туфайли эришди. Шу сабабли у қайсидир маънода ўз нафсининг қурбонига айланди. У ҳеч қачон Бош вазир мақомига муносиб одам бўлмаган. Шунинг учун ундан ташаббус ва вазиятни яхшилашни кутиш мулоҳазали одам иши эмас. Ислом Каримовга нисбатан ҳам адолат қиладиган бўлсак, бу одам ҳам ўз нафсининг қурбонига айланди.\nБу ўринда Ислом Каримов ва В.Голушев – Г.Крайнов тандемининг муносабатлари ўзбек жамоатчилигининг диққат марказида турибди. Ўрта миёна қобилиятли иқтисодчи Ислом Каримов макр, ҳийла, найрангга асосланган иқтисодий сиёсатни уларга ўргатдими? Президент бу икки шахсни бошқараяпдими? Ёки улар Президентни бошқараяпдими? Бу масалалар бугунги ўзбек жамиятида қизғин муҳокамага асос бўлмоқда.\nБугун Ўзбекистон ички автомобил бозорига АҚШнинг “Дженерал Моторс” компанияси устамонлик билан танҳо эгалик қилмоқда. АҚШнинг “Доллар дипломатияси” сиёсати Ўзбекистонда мутлақ ғалаба қозонди. АҚШнинг Тошкент шаҳридаги элчихонаси “Дженерал Моторс” компаниясига Ўзбекистондан ўз сарф-ҳаражатлари ва даромадларини олиб чиқиб кетишнинг ҳатто Россия компаниялари ҳам хасад қиладиган йўлини топди. Босим ва мажбурлаш орқали элчихона конвертация муаммосини четлаб, АҚШдаги товарларни (автомобилларини) Ўзбекистонда худди АҚШдагидек долларга сотишга эришди. Бу ишларда В.Голушев – Г.Крайнов тандемининг таъсири кучлилигига эътибор берсак бу тандемнинг кимга хизмат қилаётгани аён бўлади.\nАҚШ тарафи инсон ҳуқуқлари ва демократия ниқоби остида Ўзбекистон ички ишларига аралашиб, Санжар Умаров каби ўзининг “америкапараст” одамларини ҳокимият тепасига келтириш илинжида юрибди. Суръат Икромовга ўхшаган шахслар эса уларнинг қўлида қўғирчоқ ролини ўйнаб беришлари керак, холос.\nҲозир бир нарса аниқ. Бобомиз Амир Темурга вафо қилмаган тожу-тахт Ислом Каримовга ҳам вафо қилмайди. Шарқ фалсафаси, шарқ ҳикматидан ва шарқона иймондан узоқ бўлган Ислом Каримовга Яратганга ҳисоб бериш вақти етиб келмоқда.\nИчки ишлар вазири – Б.Матлюбов;\nСолиқ қўмитаси раиси – Б.Парпиев;\nМарказий банк раиси – Ф.Муллажонов;\nМҲХ раиси – Р.Иноятов.\nУшбу юқоридаги шахслар тарихимизда буюк одамлар қаторидан ўрин олишлари мумкин. В.Голушев – Г.Крайнов тандемининг, улар сиёсатининг асосий зарбалари бу шахслар бошқараётган давлатнинг асосий бошқарув органларига тушади.\nИчки ишлар вазирлиги, айниқса уларнинг пенсияга чиққан ҳодимлари ўзларига нисбатан қилинган адолатсизлик туфайли портлаб кетишлари аниқ кўриниб қолди.\nБ.Парпиев бошқараётган Солиқ қўмитаси солиқ тизимининг адолатсизлигидан “портлай” деб турибди.\nФ.Муллажонов ва Р.Иноятовлар бошқараётган (Марказий банк ва МҲХ) тизимлар ҳолати жамоатчиликка маълум.\nАзизлар мана шундай иқтисодий, ижтимоий ва сиёсий вазиятда яна Сизларни замонамиз қаҳрамони А.Содиқовнинг даъвоси бўйича 2013 йил 13 июнь кунига белгиланган суд мажлиси жараёнини кузатишга яна бир бор чақираман!


Ўзбекистон 16:10 / 15.04.2019 36874\nҚорақалпоғистон Республикаси ва Хоразм вилояти. Ҳаво ўзгариб туради, ёғингарчилик кутилмайди, фақат 18 апрелда баъзи жойларда ёмғир ёғади, момақалдироқ бўлиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, 18-19 апрелда баъзи жойлар-да 15-20 м/с гача кучайиши мумкин. Ҳарорат 17 апрелда кечаси 10-15 даража илиқ, кундузи 23-28 даража иссиқ, 18 апрелда кечаси 12-17 даража, кундузи 15-20 даража, 18-19 апрелда кечаси 5-10 даража, кундузи 10-15 даража илиқ бўлади.\nБухоро ва Навоий вилояти. Ҳаво ўзгариб туради, 17 ва 20 апрелда ёғингарчилик кутилмайди. 18 апрелда баъзи жойларда ёмғир ёғиши, момақалдироқ бўлиши мумкин. 19 апрелда баъзи жойларда ёмғир ёғади, момақалдироқ бўлиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, 18-19 апрелда баъзи жойларда 15-20 м/с гача кучайиши мумкин. Ҳарорат 17 апрелда кечаси 10-15 даража илиқ, кундузи 21-26 даража иссиқ; 18 апрелда кечаси 12-17 даража илиқ, кундузи 23-28 даража иссиқ; 19 апрелда кечаси 10-15 даража, кундузи 15-20 даража; 20 апрелда кечаси 8-13 даража, кундузи 17-22 даража илиқ бўлади.\nТошкент, Самарқанд, Жиззах ва Сирдарё вилоятлари. Ҳаво ўзгариб туради, 17 ва 20 апрелда ёғингарчилик кутилмайди. 18 апрелда баъзи жойларда ёмғир ёғиши, момақалдироқ бўлиши мумкин. 19 апрелда баъзи жойларда ёмғир ёғади, момақалдироқ бўлиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, 18-19 апрелда баъзи жойларда 15-20 м/с гача кучайиши мумкин. Ҳарорат 17 апрелда кечаси 10-15 даража илиқ, кундузи 20-25 даража иссиқ; 18 апрелда кечаси 12-17 даража илиқ, кундузи 22-27 даража иссиқ; 19 апрелда кечаси 12-17 даража, кундузи 17-22 даража; 20 апрелда кечаси 10-15 даража, кундузи 17-22 даража илиқ бўлади.\nҚашқадарё ва Сурхондарё вилояти. Ҳаво ўзгариб туради, 17 ва 20 апрелда ёғингарчилик кутилмайди. 18 апрелда баъзи жойларда ёмғир ёғиши, момақалдироқ бўлиши мумкин. 19 апрелда баъзи жойларда ёмғир ёғади, момақалдироқ бўлиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, 18-19 апрелда баъзи жойларда 15-20 м/с гача кучайиши мумкин. Ҳарорат 17 апрелда кечаси 10-15 даража илиқ, кундузи 22-27 даража иссиқ; 18 апрелда кечаси 13-18 даража илиқ, кундузи 25-30 даража иссиқ; 19 апрелда кечаси 13-18 даража илиқ, кундузи 20-25 даража иссиқ; 20 апрелда кечаси 10-15 даража илиқ, кундузи 22-27 даража иссиқ бўлади.\nАндижон, Наманган ва Фарғона вилоятлари. Ҳаво ўзгариб туради, 17 апрелда баъзи жойларда ёмғир ёғиши, момақалдироқ бўлиши мумкин. 18 апрелда ёғингарчилик кутилмайди. 19 апрелда баъзи жойларда ёмғир ёғади, момақалдироқ бўлиши мумкин. 20 апрелда ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, 18-19 апрелда баъзи жойларда 15-20 м/с гача кучайиши мумкин. Ҳарорат 17 апрелда кечаси 10-15 даража, кундузи 17-22 даража; 18 апрелда кечаси 10-15 даража илиқ, кундузи 22-27 даража иссиқ; 19 апрелда кечаси 12-17 даража илиқ, кундузи 20-25 даража иссиқ; 20 апрелда кечаси 10-15 даража илиқ, кундузи 20-25 даража иссиқ бўлади.\nРеспубликанинг тоғли ҳудудлари. Ҳаво ўзгариб туради, 17-19 апрелда вақти-вақти билан ёмғир ёғади, момақалдироқ бўлиши мумкин. 20 апрелда ёғингарчилик кутилмайди. 17 апрелда 2000 м дан юқорида қор кўчиши хавфи бор. Шарқий шамол йўналишини ўзгартириб, ғарбдан 7-12 м/с тезликда эсади, 18-19 апрелда баъзи жойларда 15-20 м/с гача кучайиши мумкин. Ҳарорат кечаси 5-10 даража, кундузи 17 апрелда 11-16 даража, 18 апрелда 13-18 даража илиқ бўлади, 19-20 апрелда 8-13 даража илиққача пасаяди.


hidoyat.uz – “Мовароуннаҳр” нашриётининг сайти - САЛОМ ФАҚАТ ТАНИШЛАРГА БЕРИЛАДИМИ?\nСАЛОМ ФАҚАТ ТАНИШЛАРГА БЕРИЛАДИМИ?\nХалқимизда “Одоб боши салом” деган мақол бор. Чунки салом тилакларнинг энг гўзалидир. “Ассалому алайкум” – сизга тинчлик, саломатлик тилайман, деган маънони билдиради. Бу сўз мусулмонлар ўртасидаги саломлашув ибораси сифатида қабул қилинган. Саломни қабул қилган инсоннинг “Ва алайкум ассалом” – сизга ҳам тинчлик-омонлик тилайман дейиши урфга айланган. Бу ҳақда Аллоҳ таоло бундай марҳамат қилади: “Қачон сизларга бирор саломлашиш (ибораси) билан салом берилса, сизлар ундан чиройлироқ қилиб алик олингиз ёки ўша (ибора)ни қайтарингиз. Албатта, Аллоҳ ҳар бир нарсани ҳисобга олувчи зотдир” (Нисо, 86).\nУшбу ояти каримага амал қилган ҳар бир мўмин “Ассалому алайкум” дейилганида, “Ва алайкумуссалому ва раҳматуллоҳ”, деб алик олади. Агар “Ассалому алайкум ва раҳматуллоҳ”, деб салом берилса, “Ва алайкумуссалому ва раҳматуллоҳи ва баракотуҳ”, деб алик олиш жоиз бўлади. Салом берувчи “ва баракотуҳ” қўшимчасини ҳам қўшса, “Ва алайкумуссалому ва раҳматуллоҳи ва барокатуҳ ва мағфиратуҳу”, дейди.\nСалом бериш одобига кўра суворий (уловдаги одам) пиёдага, озчилик кўпчиликка, кичиклар катталарга, юрган киши ўтирган ёки бир жойда тик турганга салом беради. Кичикдан олдин катта ёшдаги одамнинг камтарлик учун салом бериши эса фазилат саналади.\nПайғамбаримиз (соллаллоҳу алайҳи ва саллам) айтдилар: “То имон келтирмагунингизгача, жаннатга кирмайсизлар. Бир-бирларингиз билан дўст-биродар бўлмагунингизгача комил имонли бўла олмайсизлар. Диққат қилинглар, сизларга бир амални тавсия қиламан, уни қилсаларингиз, бир-бирларингиз билан биродар бўласизлар. Ўрталарингизда саломни кенг ёйинглар!” (Имом Муслим ва Абу Довуд ривояти).\nОят ва ҳадисларда тавсия қилинганидек, саломлашиш инсонларнинг ўртасидаги муҳаббатни зиёда қилиб, кишини савобларга ноил этади.\nБироқ ҳозирга келиб ёшлар ўртасида оммалашиб бораётган саломлашишнинг турли усуллари ҳақида бундай деб бўлмайди. Жумладан, бош уриштириш, елка уриштириш, шунингдек, саломлашишда нафақат қўл, балки оёқларни ҳам ишлатиш бу эзгу ишга нибатан бир оз эҳтиромни пасайтираётгандек назаримизда. Яна бир ачинарли ҳол, замонавий қизларнинг ўпишиб кўришиш усулини йигитларнинг ҳам ўзлаштириб олишганидир. Ҳайратланарлиси, йигитлар ўта нафислик билан ўпишиб кўришишни замонавийликнинг бир жиҳати сифатида қабул қилмоқда. Бу ҳаракатлар ўзаро яқинлик бошқалардан ажралиб туриш истаги билан изоҳланиши мумкин. Аслида эса бу четдан кириб келаётган оммавий маданиятнинг бир кўриниши, холос. Аслида эркак киши ўзининг ҳайбати ва ҳимматини сақлаган ҳолда бир-бирлари билан қўл олишиб саломлашганлари маъқул.\nЯна бир афсусланарли ҳол – ёшлар ўзидан ёши катталарга салом бермай қўйганлиги. Юқорида таъкидланган гўзал суннатга азалдан халқимиз оғишмай амал қилиб келганлар. Авваллари ёшлар кўринган ёши каттага салом берганлар, агар уларнинг бир оз толиққанларини кўрсалар, ким бўлишидан қатъи назар, ёрдамга шошилганлар. Бугун эса ёшлар ёнидан ўтиб кетаётган оппоқ соқолли қарияларга ҳам беэътиборлик қилмоқдалар. Нега салом бермадинг, дея танбеҳ берсанг, танимаган одам билан ҳам сўрашавериладими, дейишади. Нима, салом фақат танишларга бериладими? Назаримизда, ота-боболаримиздан қолган салом беришдек гўзал урфимиз ёшлар учун эскилик сарқити бўлиб туюлаяпти. Унутмайлик, биз ҳадис илмини бутун мусулмон олами учун йиғиб – жонлантириб берган улуғ муҳаддисларнинг авлодимиз. Уларнинг меросларини ўрганиб, ҳаёт йўлларидан ибрат олиб яшашимиз лозим. Ҳадисларда эса салом беришнинг фазли, савоби, ҳикмати жуда кўп эслатилади.\nШу ўринда ота-оналарга ҳам бир ўтинчимиз бор, болаларимиз эртанинг эгаларидир. Шундай экан, саломлашишдек гўзал одобни ҳам уларга ўзимиз ўрнак бўлиб кўрсатиб яшашимиз керак.\nЯнгийўл тумани “Хонтўра ҳожи” жоме масжиди имом-хатиби


“Мунажжимлар башорати”га ишонманг!\nБугун кўпгина газеталарнинг охирги саҳифаси «Мунажжимлар башорати»га бағишланган. Бу ҳолат кўпинча тушунтирилса ҳамки, баҳона ва сабаблар топилади: «халқимиз қаттиқ ишонади-да…» Газета дўконларида баъзиларнинг охирги саҳифани диққат билан кузатаётганини кўриб қоламиз. Кузатув мақсади: «Мунажжимлар бу сафар нима дейишибди?!» Хуллас, юртимизда мунажжимлар башоратига катта қизиқиш бор. Биз ҳам мана шу ҳолатларни эътиборга олибшу масалага тўхталиб ўтмоқчимиз.\nМен бу борада ота-боболаримиз кўрсатмаларини, миллатимиз ва урфу-диёнатимиз нималар деганини билсам-да, уларга ботиниб бир нарса демасдим. Чунки бир кунмас бир кун улар бу ҳақиқатни тушунишларига, тўғри йўл олдида ўзларининг сафсаталарини бир четга суриб ташлашларига чин дилдан умид қилардим. Аммо…\nКейин ўйлаб қолдим: бунинг сабаби бордир? Нега бу қадар ожизлик ва нотавонлик қамраб олган бизни? Ахир, савияли одам қандай қилиб бу сафсатага ишониши мумкин? Кейин тушуниб қолдим. Ҳа, тушундим: Инсон табиатида сувга чанқоқлик бор, у ё ҳалол, покиза сув билан қондирилади, ё нажас сув билан… Нима бўлганда ҳам, қоринга сув бориб жойлашмагунча, инсон тинчимайди. Овқат масаласи ҳам шундай. қорни очган одам олдида икки йўл бор: ҳалол ризқ билан таомланиш ёки ҳаромидан. Жинсий нафсониятини қондириш учун эркакка ҳам, аёлга ҳам икки йўл тортиқ этилган: никоҳ ё зино! Энди инсон танасида яна бир маскан борки, унинг номини қалб дейдилар. Бу қалб ё ҳақиқий ва ягона Худога сиғинади, ё нимагадир сиғинади. Иккаласидан бошқа йўлни танлай олмайди, яъни худосиз, эътиқодсиз ва нимагадир ишончсиз яшай олмас.\nМана шу сўзларни ич-ичимдан ўтказганимдан сўнг, барчасини тушундим. Миссионерларнинг бу юртда изғиб юришига энг асосий сабаб – халқимизнинг катта қатлами исломий тушунчалардан йироқ бўлиб қолганлиги бўлса, мунажжимлар башоратини кенг суратда қулоч ёйганлигига ҳам сабаб шу! Инсонлар нимагадир ишонгилари келади. Ё «Банда келажакни, ғайбни билмайди, била олмайди ва билишликка уринмасин!» деган илохий таълимотга ишонади ва ёки мунажжимлар (аниқроғи баъзи «опалар») ўйлаб топган башоратлар асосида кун кечиришга уринади.\nМунажжимларнинг асл иши фолбинлик. Улар фол очиб, ўзларининг «тахминлари»ни айтадилар. Мунажжимлар башорати ва газета саҳифаларини қўйиб туринг. Бир ташқарига чиқинг, атроф жавонибни кузатинг, додлаб юборасиз. Одам тирбанд. Ноёб махсулот келганда ҳам мавжуд бўлмайдиган навбат сафи айнан фолбинлар қабулхонаси…\nҲозирги кунда мунажжимлар башоратига қараб иш режалаштирадиган, газета нашрларида чоп этилган башоратларга ишониб, келган совчини қайтариб юбораётган юртдошларимизга хитобимиз шуки, Аллоҳга қайтинг, охири абадий дўзаҳ бўладиган йўлни тарк этинг.\nПайғамбаримиз Аллоҳ таъоло ҳар бир одамнинг тақдирини яратилишидан эллик минг йил олдин ёзиб қўйилганини айтиб кетганлар. Бу тақдирни ҳеч ким ўзгартира олмайди. Фолбинларга қатнаётган опаларимиз, сингилларимизнинг шу бугунданоқ бу йўлдан қайтишларини сўраймиз. Ўзингиз ўйлаб кўринг, нима учун фолбинлар ҳамиша хор ва ғарибхоналарда яшашади. Нима учун улар келажакни айтиб бериш учун ўзларида журъат топишади-ю, оёқлари остида турган конларни топиб, бойиб кетмайдилар. Майли, бу ҳам оғирдир, нега биргина лоторея қоғозини олиб, ноль бутун мингдан бир миллиметр нарида турган ёзувни ўқиб, Нексия ё Дамас эгаси бўлиб олишмайди, нега?! Чунки улар келажакни ҳеч қачон била олишмайди.\nАллоҳ таъоло Куръони каримда бу илм фақат Ўзида эканлигини айтган. Аллоҳ билан Аллоҳнинг илмини талашаётган бандалар албатта хор бўлажак. Шу малъун, ифлос ва жирканч маҳлуқларнинг олдига бориб, иймон-у эътиқодни поймол қилмайлик, азизлар.\nodnoklassniki.ru тармоғидан олинди


Видео: Жиззахда мактаб директоридан пул талаб қилган фирибгар аёл фош бўлди / Ўзбекистон янгиликлари, энг сўнгги хабарлар\nЖАМИЯТ 0 Шархлар 4994 кўрилди\nВидео: Жиззахда мактаб директоридан пул талаб қилган фирибгар аёл фош бўлди\nМирзачўллик фуқаро Бойқобилова ўз манфаатлари йўлида мўмай даромадга эришишни ўйлаб қолди. У тумандаги мактаблардан бирининг раҳбари ва мактаб ҳисобчисини ўзининг аризаси бўйича ўткизилаётган текширувда аниқланган камчиликлар орқали, уларга нисбатан жиноят иши қўзғатиш билан қўрқитади.\nБу ишни бости-бости қилишнинг биргина йўли борлигини айтади. Бойқобилова аризаси бўйича ўтқизилаётган текширишда уларга нисбатан даъвоси йўқлигини билдириш мазмунидаги кўрсатма бериш учун ўзига уч миллион беш юз минг сўм ҳамда Департаментнинг Мирзачўл туман бўлими инспектори учун 3000 АҚШ доллари миқдоридаги пулни талаб қилади.\nМирзачўл туман прокуратураси ва Департаментнинг Жиззах вилояти бошқармаси ҳамкорлигида ўтказилган тезкор тадбир жараёнида фуқаро Бойқобилованинг хатти-ҳаракатларига чек қўйилди. У талаб этган пуллари далили ашё сифатида олинди.\nАйни пайтда ушбу ҳодиса юзасидан тергов ишлари олиб борилмоқда.\nТошкентда ноҳақ бўшатилган 31-сонли мактаб директори ўз лавозимига тикланди\nGM Uzbekistan автомобиллари экспорт ўрнига сохта ҳужжатлар билан ички бозорда сотилган


13:40 / 07.01.2017 | ilhom | 3650\nАссалому алайкум! Устоз бир дўстим бир тақводор инсонни қизига уйланган эди. Аммо тўйдан кeйин кeлинни хизмати ва муомаласи қайнота-қайнонага ёқмай қолди. Қизни отаси динни яхши билгани учун қизини ҳам яхши тарбия қилган дeб ўйлашган экан. Эндига кeлиб кeлинни куёвнинг уйдагилардан биронтаси кўргиси кeлмайди. Ёки уни ё бизни танла дeб туриб олишган. Дўстимни уйдагилар ҳам диндан хабардор намозхон, ажрашишга шаръий узр йўқлигини тан ҳам олишади. Аммо бир умр ўзимизга ўзимиз хизмат қилмаймизку дeйишмоқда. Дўстим сафардан кeлди уни обкeламан дeса қаттиқ уришиб бeришибди. Ҳатто казо-казо аҳли илм кeлиб яраштирамиз дeйишса ҳам узримни айтаман уларга дeйишмоқда. Кeлин ҳақида: айтган ишни ўрнида қилмасмиш, илмга қизиқиши йўқ, эркатой, ўзини отаси нима дeса шуни қилади, кўп нарсаларга фаросати eтмасмиш ва ҳоказо. Агар вазиятни тушунган бўлсангиз, илтимос шариатнинг ҳукмини билмоқчимиз. Дўстим қандай йўл тутсин?\nВа алайкум ассалом! Қайнота ва қайнонанинг хизматини қилиш, дуоларини олиш улкан баракот ва яхшиликларга сабаб бўлади. Шундай бўлсада куёв боланинг ота-онасини хизматини қилмагани учун ажрашиш шаръан узр ҳисобланмайди. Чунки уларнинг хизматларини қилиш келиннинг зиммасига вожиб эмас. Уларни келиндан хизмат талаб қилиш ундан садақа сўраш билан баробардир. Чунки келиннинг қайнона ва қайнотага қиладиган хизматлари ҳолис яхшилик бўлиб, келин томондан уларга қилинадиган фазл-карам ҳисобланади. Валлоҳу аълам!


Форум кенг кўламда давом этмоқда\n2016.11.30 | Янгиликлар\nПойтахтимизда «Аниқ ва табиий фанларни ўқитишнинг замонавий методологияси: муаммо ва ечимлар» мавзуида аниқ ва табиий фан ўқитувчиларининг республика форуми ташкил этилган эди. Тадбирда кўтарилган муҳим масалалар, таклиф ва тавсияларни жойларга етказиш мақсадида юртимизнинг кўплаб ҳудудларида аниқ ва табиий фан ўқитувчиларининг вилоят форуми ўтказилмоқда.\nТошкент вилояти Ўртачирчиқ туманидаги 52-мактабда ана шундай тадбир бўлиб ўтди. Унда вилоятдаги мавжуд 18 туман ва шаҳардан 240 нафарга яқин аниқ ва табиий фан ўқитувчилари иштирок этди. Дастлаб ялпи йиғилишга тўпланган педагоглар форум кун тартибидан ўрин олган масалалар билан яқиндан таништирилди. Сўз олганлар аниқ ва табиий фанларни ўқитишнинг устувор вазифаларига алоҳида тўхталиб ўтди. Йиғилиш давомида педагог кадрлар салоҳиятини юксалтириш, аниқ ва табиий фанларни ўқитиш сифатини ҳамда ўқувчиларнинг мазкур фанларга бўлган қизиқишини ошириш юзасидан бажарилиши зарур бўлган ишларни янада жонлантириш борасидаги таклифлар ўртага ташланди.\nАйтиш жоизки, айни кунда Тошкент вилоятидаги 871 та умумтаълим мактабида 717 нафар физика, 1724 нафар математика, 560 нафар информатика, 885 нафар география, 784 нафар биология, 591 нафар кимё — жами 5261 нафар аниқ ва табиий фан ўқитувчиси меҳнат қилмоқда. Бу кўрсаткич вилоят мактабларида фаолият юритаётган педагогларнинг 21 фоизини ташкил этади.\nЙиғилиш якунлангач, форум шўъбаларда давом этди. Ҳар бир шўъбада 35 нафардан ўқитувчи таълим сифатини юксалтириш, ўқувчиларни дарсга қизиқтириш, мураккаб мавзуларни ўғил-қизлар онгига осон ва тушунарли тарзда етказиш бўйича ўз фикр-мулоҳазаларини билдиришди.\n— Республика форумида ўрганганларимизни вилоятдаги ҳамкасбларимизга етказишдек масъулиятни зиммамизга олганмиз, — дейди Оҳангарон туманидаги 52-мактабнинг биология фани ўқитувчиси Муборак Маматқулова. — Кўтаринки руҳда ўтаётган форумда барча педагоглар ўзини қийнаётган муаммоларни муҳокама марказига ташлаб, фикр-мулоҳазаларини эркин билдириш имкониятига эга бўлмоқда. Ўз ишининг моҳир мутахассислари, ёш педагоглар жам бўлган тадбиримизда вилоятимиз таълим муассасаларида аниқ ва табиий фанларни ўқитишдаги муаммолар ва уларнинг ечимлари атрофлича муҳокама этилди.\nШўъбаларда ўқувчилар билимидаги бўшлиқларнинг юзага келишига мураккаб мавзуларни тушунтириш учун дарс соатлари кам ажратилгани, давоматни жиддий назорат қилмаслик, ўқув-лаборатория жиҳозларидан самарали фойдаланишга ҳамма педагоглар ҳам бирдек эътибор қаратмаётгани сингари муаммолар сабаб бўлаётгани кўриб чиқилиб, юзага келиши мумкин бўлган салбий оқибатларни бартараф этиш бўйича таклифлар тингланди. Иштирокчи ўқитувчилар кўмагида ҳар бир туман ва шаҳарда форумни давом эттиришга келишиб олинди.


KUN.UZ дайжести: 31 октябрь, Дунё хабарлари\nҲурматли ўқувчилар, эътиборингизга 31 октябрь куни жаҳонда рўй берган энг асосий янгиликларни такроран ҳавола этамиз.\nРуминия президенти хавфсизлик меъёрларининг инкор қилинганлиги тунги клубда юз берган фожиага сабаб бўлганини айтди>>\nРуминия ҳукумати 31 октябрга ўтар кечаси Бухарестда тунги клубда юз берган фожиадан сабоқ олишлари керак, деб айтди журналистларга мамлакат президенти Клаус Йоханнис “Коллектив” тунги клубида ёнғинда жабрланганлар етказилган шифохонага ташрифидан сўнг.\nАргентинада давлат университетларига кириш имтиҳонлари бекор қилинди>>\nАргентина Сенати давлат университетиларига кириш имтиҳонлари ўтказишни тақиқловчи қонунни қабул қилди. Бу ҳақда 30 октябрь куни Nacion газетаси хабар қилди.\nПекин ва Сеул иқтисодий ҳамкорликни мустаҳкамлаш тўғрисида келишиб олди>>\nХитой ва Жанубий Корея Сеул шаҳрида ХХР Давлат кенгаши раҳбари Ли Кэцяннинг Корея Республикаси президенти Пак Кин Хе билан бўлиб ўтган учрашувида иқтисодий ҳамкорликни мустаҳкамлашга келишиб олишди.\nАргентинага кредиторлар учун 6 миллиард долларлик қўшимча тўлов мажбурияти юкланди>>\nМиланда олти ой давом этган “Экспо-2015” жаҳон кўргазмаси якунига етди>>\n2015 йилнинг 1 май куни ташриф буюрувчиларга ўз эшикларини очган ўзига хос “Экспо-2015” кўргазмаси ўз ишини якунига етди. Ярим йил давомида мазкур кўргазмага 20 миллион нафардан зиёд киши ташриф буюрди.\nСаудия Сурия муваққат ҳукумати тўғрисидаги талабларини маълум қилди>>\nСурияда сиёсий ислоҳотларни ўтказиш билан шуғулланадиган миллий муваққат кенгаш ярим йил давомида шакллантирилиши лозим. Саудия Арабистони Ташқи ишлар вазири Одил ал-Жубайр ушбу баёнот билан чиқди, дея хабар бермоқда РИА “Новости”.\nОАВ: Австралия ноқонуний муҳожирларни Қирғизистонга жойлаштирмоқчи>>\nАвстралия ҳукумати 1500 нафардан зиёд ноқонуний муҳожирларни ҳозирги турган жойидан Қирғизистонга кўчириш имкониятларини кўриб чиқмоқда. Бу ҳақда The Australian хабар берди.\nРоссияда вафот этган 5 ойлик тожик боланинг ўлими сабаблари аниқланди>>\n30 октябрда Суд-тиббиёт экспертизаси бюросига 5 ойлик Умарали Назаров жасадининг таҳлили натижалари келди. Шифокорларнинг дастлабки ташхиси тасдиқланди – бола ўткир респиратор вирусли инфекциядан вафот этган.\nАфғонистонда авиазарбалар берилиши давомида “Толибон”нинг 12 нафар жангариси йўқ қилинди>>\nАфғонистоннинг марказий қисмидаги Ғазний вилоятига авиазарбалар берилиши оқибатида “Толибон”нинг камида 12 нафар жангариси йўқ қилинди, деб хабар берди 31 октябрда вилоят губернатори Муҳаммад Амам Ҳамимнинг айтган сўздарига иқтибос келтирган ҳолда Синьхуа агентлиги.\nАҚШ Суриядаги ер усти махсус операциялари режалари ҳақида маълумот берди>>\nАҚШ Сурияга ИШИД террорчиларига қарши курашиш учун махсус кучлар юбормоқда. Бу ҳақда Associated Press агентлигига давлат раҳбари маъмуриятидаги юқори лавозимдаги мансабдор шахс хабар берди.\nБош штаб Россия ҳарбий-коинот кучларининг Сурияда бир ой давомидаги ишлари бўйича баёнот берди>>\nРоссия авиагуруҳи Сурияда бир ой давомида террорчиларга қарашли 1623та объектни йўқ қилди, деб хабар берди ТАСС ахборот агентлиги. Гуруҳ таркибига кирувчи самолётлар 1391та парвозни амалга оширган.\nРоссия самолётининг авиаҳалокатидан ҳеч ким омон қолмади>>\nМисрда ҳалокатга учраган Россия самолёти йўловчилари орасидан ҳеч ким тирик қолмади. Бу ҳақда Миср ҳукумати манбасига асосланиб, Ассошиэйтед Пресс агентлиги хабар бермоқда.\nПутин 1 ноябрни Россияда мотам куни деб эълон қилди>>\nПрезидент Владимир Путин Мисрда ҳалокатга учраган Россия самолёти сабаб 1 ноябрни мамлакатда мотам куни, деб эълон қилди. Мамлакат раҳбари шу мазмундаги қарорга имзо чекди, деб хабар қилмоқда Кремль расмий сайти.\nАҚШ Сурияда Ироқ ҳақида қайғургани учун жанг қилмоқда>>\nАҚШ Сурияда Ироқ борасида қайғураётгани сабабли уруш олиб бораётганини тасдиқлади. Бу ҳақда АҚШ президенти матбуот котиби Жош Эрнест 30 октябрь куни бўлиб ўтган брифингда маълум қилди.\nОбаманинг партиядошлари унинг Сурияга махсус қўшинларни юборганини танқид қилишди>>\nАҚШ Демократик партияси аъзолари 30 октябрда АҚШ президенти Барак Обаманинг Сурияга махсус қўшинларни юборишга қарор қилганини танқид қилишди.\nПрезидент: айрим кучлар Қирғизистон давлатини аввалгидек заиф деб ҳисобламоқда>>\nТерроризм Қирғизистон жамиятига бевосита таҳдид солмоқда. Қирғизистон президенти Алмазбек Атамбаев ҳуқуқни ҳимоя қилиш органлари ходимларига мурожаатида ушбу сўзларни айтиб ўтди.


Дин-маърифатдур: Жаҳолатга қарши маърифат билан курашиш керак!\n12:24 24 Сентября 2019\nПрезидентимизнинг 2017 йил 15 июнь – муборак Рамазон кунларида пойтахтимизда ўтказилган «Ижтимоий барқарорликни таъминлаш, муқаддас динимизнинг софлигини асраш-давр талаби» мавзуидаги анжуманида нутқ сўзлаганлари кечагидек ёдимизда. Аввалроқ Тошкент шаҳрининг Шайхонтоҳур тумани ва Андижон вилояти фаоллари билан учрашув чоғида ҳам диний-маърифий соҳа вакиллари олдида турган энг муҳим вазифаларга эътибор қаратдилар.\n“ Муқаддас Ислом динини ниқоб қилиб бошқа кўчаларга кириб кетаётган жоҳил кимсалар бир нарсани тушунмайди ёки тушунишни истамайди, яъни Ислом фақат нурли ҳаётга, илм-маърифатга, яхшиликка ундайди. Ҳеч қачон ҳунрезлик, қотиллик, зўравонликка чақирмайди. Ана шу ҳақиқатни тан олмасдан, сохта ғояларга алданиб, зарарли оқимларга кириш, террорчи бўлиш - бу Ўзбекистон халкига мутлақо тўғри келмайди”. Бу давлатимиз раҳбарининг мушоҳадага чорловчи фикрлари ва соф ўзбекона талқиндир.\nДарҳақиқат, халқимизда «бу бизга тўғри келмайди», «ярашмайдиган иш» деган иборалар бор ва уларнинг теран мазмуни ҳаммамизга кундек аён. Адашиш, турли нохолис гуруҳлар манфаатини кўзлаб иш ташкил этиш, уларга эргашиш, бизга, халқимизга ва айниқса буюк аждодларига ҳар жиҳатдан муносиб бўлиш иштиёқида ўқиб, изланаёган ёшларимизга мутлақо ярашмайдиган ишлар, диний қадрият, кўрсатмалар аллақачон миллий-маънавий қадриятларимизга вобаста бўлиб кетган.\nҚуръони каримнинг илк ояти «Ўқи» деган даъват бўлгани, икки олам сарвари Пайғамбаримиз Муҳаммад с.а.в.нинг муборак ҳадисларидаги «Эй, Аллоҳ, мен сендан 3 нарсадан паноҳ сўрайман. Биринчиси, фойда бермайдиган илмдан, иккинчиси тўймас нафсдан, учинчиси қўрқмайдиган қалбдан асрагин» деган одамнинг умрига зеб бера оладиган тилак-истаклар назаримизда «Дин маърифатдир» деган таъкидга исбот бўла олади.\nДиний-маърифий соҳада ўтказилаётган туб ислоҳотлар самарасида юртимизнинг барча гўшаларида муқаддас Ислом дини арконларини адо этиш учун қулай шароит ва имкониятлар яратилиб, бу ўз навбатида халқимиз ўртасида ҳамжихатликни мустаҳкамлаш, миллий–диний қадриятларимизга муҳаббатни янада ошириш, ҳар бир маҳалла, оилада маънавий барқарорликни таъминлащда энг муҳим омилдир.\nБузғунчи мафкура – барча жиноятларнинг боши. Инсоният ўз тарихида қанча уруш кўрган, не-не қурбонларни берган бўлса, барчаси дастлаб ёвуз ғояларнинг туғилиши ва тарғиботидан куч олган. Бошқача айтганда, кўҳна тарих гувоҳ бўлган фожиаларни амалга оширишда миллионлаб кишиларнинг миясига аввало, бузғунчилик ғоялари сингдирилган, сўнгра уларнинг қўлига қурол берилган. Демак, ҳар қандай ёвузлик фикр ва ғоядан бошланар экан, Президентимиз ўртага ташлаган «Жаҳолатга қарши маърифат» шиори нақадар чуқур маънога эгалиги маълум бўлади.\nПайғамбаримиз с.а.в.нинг яна бир ҳадиси муборакларида «Дарс бир ҳарфдир, такрори эса мингдир» дейилади. Умуман, илм-маърифатга даъват Ислом динимизнинг бош ғояси, таъбир жоиз саналса, асосини ташкил этади. Имом Бухорий хазратларининг «Илмдан бошқа нажот йўқ, бўлмайди ҳам» деган таъкидлари, ул зотнинг муқаддас ҳадисларни тўплашдек жудаям машаққатли изланишларини асносида келган хулосалари десак, айни ҳақиқатдир.\nНаманган шаҳридаги “Яҳёхон тўра” жоме масжиди имом-хатиби.


Даврон Файзиев: "Насаф" исталган жамоани курагини ерга теккизишга қодир” - "Насаф" ФК расмий веб-сайти\n10 Mar 2019 Янгиликлар, "Насаф"га оид асосий хабарлар\nДаврон Файзиев: "Насаф" исталган жамоани курагини ерга теккизишга қодир”\nСуперлиганинг 1-тури доирасидаги "Динамо" - "Насаф" учрашувидан кейинги матбуот анжуманида мезбонлар устози Даврон Файзиев иштирок этди ва ўз фикрлари билан ўртоқлашди.\n"Баҳор фаслига қўшилиб футбол мавсуми ҳам кириб келди. Фурсатдан фойдаланиб баҳор айёми, 8-март хотин-қизлар куни ва келаётган Наврўз байрами билан табриклайман. Ўйин тўғрисида гапирадиган бўлсам, учрашувдан олдин барча қизғин дерби бўлишини кутаётгани интернет нашрларида кўп эълон қилинди.\nТан олиш керак, "Насаф" жамоаси ўйин жиҳатидан, тўп назорати ва вазиятлар яратиш борасида "Пахтакор" билан тенгма-тенг бўлиб турибди. Ўйиндан олдин менда ҳаяжон кучли бўлганди. Нимага? Чунки жамоамиз Суперлигага чиққани охирида маълум бўлди. Биз эса режаларни тезкорлик билан ўзгартирдик. Мазкур баҳсга имкон қадар тезроқ ва яхши тайёргарлик кўришга интилдик. Мақсад мухлисларни хурсанд этиш эди. Бугунги баҳс жанговор, якка курашларга бой бўлди. "Насаф" биринчи бўлимда, биз эса иккинчи таймда яратилган вазиятдан фойдаландик. "Динамо" учун ҳар бир очко сув ва ҳаводек зарур. Шу боисдан ҳам бугунги бир очконинг қадри баланд. Камчиликларимиз мавжуд ва бу бугун яққол кўзга ташланди. Иккинчи турга қадар олдимизда танаффус бор. Айнан шу танаффусдан унумли фойдаланиб, мазкур хато ва камчиликларни бартараф этишга уринамиз. Жамоавий ўйин, ўзаро ўйин кўникмаси ва футболчиларда ўзаро тушунча пайдо бўлиши учун озгина вақт керак. Мухлислар бугун бизнинг ҳақиқий 12-футболчимизга айланишди. Уларнинг қўллаб-қувватлови бизга қўшимча куч берди.\n"Қайси чизиқдан кўнглим тўқ? Мураббий қачонки ҳар доим ютиб турсагина барчасидан қониқиш хосил қилиши мумкин. Бизда селекция ишлари охирги дақиқа келиб тезлаштириб юборилди. Сабабини барча билади. Масалан Фомин яқинда жамоага қўшилди, Сирож Ҳамроев энди келди. Ботирали Эргашев умумий гуруҳда кечагина биринчи машғулотини ўтказди. Фақатгина "Пахтакор" дарвозабони Эргашев ижара асосида келди. Қолган барча янги футболчилар билан 2 йиллик шартнома имзоладик. Аслида футболчини ижарага олишга ўзим қаршиман. Кўпроқ маҳаллий футболчиларга эътибор қаратишни лозим топаман. Бугунги баҳсда асосий таркибда 4 нафар маҳаллий футболчи ўйнади. Масалан бугунги рақиб "Насаф"нинг таркибининг деярли барчаси академия тарбияланувчилари. Яъни ўзининг ниҳоллари. Менимча, "Насаф"ни тарк этган футболчиларнинг ўрни бугун билинмади. Ўша Ҳамробеков ёки бошқалар. Мен "Насаф"ни етакчилар тарк этди ва жамоа кучсизланди, деган фикрга умуман қўшилмайман. "Насаф" ҳали ҳам кўп жамоаларнинг курагини ерга теккизишга қодир. Жамоа ўзаро бир-бирини жуда яхши тушуниб ўйнайди. Бунақаси бошқа йўқ. Жамоа олдига бу йилги мавсумда 10-ўринни олиш вазифаси қўйилган. Буни очиғини айтиш керак. Лекин генералликни орзу қилмаган солдат, солдат эмас. Мен эса мураббий сифатида олтиликка қараб мақсад қиламан. Трансфер ойнаси ёпилиб қолди. Дедлайн куни кеча тугади. Биз легионерларни рўйхатдан ўтказишга улгурмадик. Шу боисдан ҳам кўпроқ маҳаллий футболчиларга ишонч билдираман", - деди Даврон Файзиев.\n"Насаф" - "Навбаҳор" учрашуви статистикаси


16:56 / 11.10.2016\n11 октябрь куни Ўзбекистон Республикаси ташқи ишлар вазири Абдулазиз Комилов Европа Иттифоқи делегациясининг янги тайинланган раҳбари, элчи Эдуардс Стипрайсни қабул қилди. Бу ҳақда вазирлик матбуот хизмати хабар берган.\nСтипрайс вазирга ишонч ёрлиқлари нусхасини топширди.\nМулоқот давомида сиёсий, савдо-иқтисодий, инвестициявий, маданий-гуманитар ва бошқа соҳаларда икки томонлама муносабатларнинг ҳозирги ҳолати ва уларни янада ривожлантириш истиқболлари муҳокама қилинди.\nСуҳбат чоғида таъкидланганидек, Ўзбекистон ва Евроиттифоқ ўртасидаги алоқаларни мустаҳкамлаш ҳамда уларга кўп қиррали тус бериш икки томон манфаатларига мос келади.\nЭдуардс Стипрайс Абдулазиз Комилов


Ажойиботлар — Страница 10 — www.ziyouz.uz\nБош саҳифа Ажойиботлар (10)\n301. Буюк адиб Усмон Носир рус адабиётидаги қайси поэмаларни ўзбекчага моҳирлик билан таржима қилган? Қайси поэма таржимасини йўқотиб қўйиб, таҳририятда ёддан айтиб беради? Жавоб: Лермонтовнинг «Иблис» («Демон») поэмаси. Пушкиннинг «Боқчасарой фонтани» достонини таржима қилиб бўлиб, таҳририятга олиб бораётганда уни йўқотиб давоми…\n201. Телефон кашфиётчиси Александр Белл онаси ва хотинига бирон марта ҳам қўнғироқ қилмаган. Нима учун? Жавоб: Улар кар бўлишган. 202. Дунёдаги тилларнинг аксариятида у “М” ҳарфи билан бошланади. Бу қайси сўз бўлиши мумкин? Жавоб: Она. 203. 1. Нью Йорк, АҚШ 468 давоми…\n101. Аниқланишича, бу рўйхатнинг иккинчи ўрнида бургутлар, ундан кейин отлар, сигир ва филлар тасвирланар экан. Биринчи ўринда нима тасвирланади ва бу қандай рўйхат? Жавоб: Биринчи ўринда шер. Бу гербда тасвирланган ҳайвонлар. 102. Инсон тарқатиши мумкин бўлган энг баланд товуш қичқириқ давоми…\nСаратон хасталигини ўрганиш бўйича халқаро агентлик ва Бутунжаҳон соғлиқни сақлаш ташкилоти мобил телефонлари одамларда хавфли ўсмаларни келтириб чиқаришини биринчи марта эътироф этди. Шу чоққача бу ҳақда фақат тахминлар айтиб келинган бўлса, эндиликда нуфузли халқаро ташкилотлар ҳам қўл телефонларининг зарари ҳақида давоми…\nЮрак-қон томир хаcталиклари ҳар йили 17 миллиондан ортиқ кишининг ҳаётига зомин бўлмоқда. — Жаҳон cоғлиқни cақлаш ташкилоти бу йил кўп маблағ ва вақт cарфламай, уй шароитини бироз ўзгартирган ҳолда юрак хаcталиклари ва инcултнинг олдини олишни хоҳловчи кишилар учун махcуc қоидалар давоми…\nДўконларда юз хилга яқин тиш ювиш паcталари, ўнлаб турдаги тиш чўткалари бор. Шифокорлар берган маълумотга қараганда, улардан наф кам. Негаки, ёши олтмишдан ошганларнинг 18 фоизида умуман тиш йўқ, ўcмирларнинг 40 фоизи эcа пародонта ва кариеc хаcталикларига чалинган. Бундан шундай хулоcа давоми…\nАйтишларича, авcтралиялик олимлар телевизор қаршиcида ўтган ҳар бир cоат томошабин умрининг 22 дақиқаcига зомин бўлишини ҳиcоблаб чиқишибди. — Ҳар бир cалбий омил, шу жумладан, электромагнит нурлари ҳам ҳар кимга ҳар хил таъcир кўрcатади, — дейди геронтология илмий-клиник маркази директори В.Шабалин. давоми…\nОлма cевиб иcтеъмол қилинадиган неъматлардан бири. Унинг таркибида темир ва C дармондориcи кўп. Баъзилар ошқозонида яраcи борлар шўр олма ейиш мумкин эмаc, деб ҳиcоблайди. Бу гап у қадар тўғри эмаc. 150 грамм тош боcадиган ўртача олмада атиги кунлик эҳтиёжнинг бир давоми…\n— Бодрингнинг шифобахшлигига cабаб унинг таркибида C, А, В1, В2, В3, В6 дармондориларнинг бутун бир мажмуи, шунингдек, кальций, темир, магний, рух ва яна кўплаб минерал моддалар мавжудлигидир, — дейди парҳезшуноc шифокор А.Меллер. — Бу моддалар меъёр даражаcида, яъни бир дона давоми…\nТарвуз биологик фаол моддаларга cероб ноёб неъмат. Унинг таркибидаги нитратларнинг ҳам, агар cиз болалик давридан ўтган бўлcангиз, албатта, зиёнидан кўра фойдаcи кўп. Негаки, улар юрак ва қон томирларни атероcклероз ва гипертониядан аcрайди. Тарвуз еганда ич бузилиш ҳоллари эcа ундаги нитратлардан давоми…\n10-саҳифа. Жами: 23Боши«6789101112131415»Охири


Истиқлол нуридан мунаввар шаҳар\nНур-Султанда пойтахт куни нишонланди\n1994 йилда Қозоғистон Республикаси Олий Кенгашида Қозоғистон Республикаси Президенти Нурсултан Назарбаев Қозоғистон пойтахтини Алматидан Ақмўлага кўчиришни таклиф қилди. 1997 йил 20 октябрда пойтахтни кўчириш тўғрисида Фармон имзоланди. 1998 йил 6 майда Ақмўла шаҳри Астана деб ўзгартирилди. 1998 йил 10 июнда янги пойтахтнинг халқаро тақдимоти бўлиб ўтди. 2019 йил 20 мартда Қозоғистон Республикаси Президенти Қасим-Жўмарт Тўқаев Парламентнинг қўшма мажлисида нутқ сўзлади ва Тўнғич Президент номини абадийлаштириш мақсадида Астана номини Нур-Султан деб ўзгартиришни таклиф қилди.\n«Биз, ҳозирги ва келажак авлодлар, Президентнинг сиёсий меросини ёдда сақлашимиз ва Нурсултан Назарбаевнинг тарихий фаолиятига эҳтиром билан қарашимиз керак. Биз Элбошининг халқимиз ва жаҳон ҳамжамиятига кўрсатган буюк хизматини доимо ёдда сақлашимиз керак. Бу халқимиз, айниқса ёшлар тарихимизни эъзозлаши ва Тўнғич Президентнинг шонли фаолиятига адолатли баҳо бериши учун муҳимдир. Буюк замондошимиз, Қозоғистон Республикасининг Тўнғич Президенти Нурсултан Назарбаевнинг номини абадийлаштириш учун пойтахт унинг номи билан Нур-Султан деб аталиши керак. Бундай таклиф аввалроқ Қозоғистон Республикаси Мустақиллигининг 25 йиллиги муносабати билан 2016 йил 23 ноябрда Парламент аъзолари томонидан қабул қилинган декларацияда берилган эди», деди Президент Қасим-Жўмарт Тўқаев. Шу куни Қозоғистон Республикаси Парламенти палаталарининг қўшма мажлисида депутатлар Нур-Султан шаҳрининг номини ўзгартириш тўғрисида қонун қабул қилдилар. 2019 йил 23 мартда Қозоғистон Президенти Қасим-Жўмарт Тўқаев Қозоғистон Республикаси пойтахти – Астана шаҳри номини – Қозоғистон Республикасининг пойтахти – Нур-Султан шаҳри деб аташ тўғрисида Фармонни имзолади.\nҲар йили пойтахт куни кенг нишонланади. Аммо, афсуски, дунёвий коронавирус эпидемияси туфайли бу йил оммавий тадбирлар чекланди.\nШунингдек, Президент Қасим-Жўмарт Тўқаев Элбоши Нурсултан Назарбаев ҳайкалининг очилиш маросимида иштирок этди.\nПрезидент рамзий тасмани қирқиб, нутқ сўзлади.\nУ ҳар йили Пойтахт куни арафасида шаҳар кўркига кўрк қўшадиган янги мажмуаларнинг очилаётгани, шу жумладан, Элбоши кутубхонаси, музейи барпо этилиб, унинг ёнида очилган истироҳат боғи шаҳарликларнинг севимли ҳордиқ масканига айланганини таъкидлади.\n– Мустақиллигимизнинг 30 йиллиги доирасида бугун Элбоши Нурсултан Назарбаев шарафига ўрнатилган тарихий ёдгорликни очмоқдамиз, – деди давлатимиз раҳбари.\nКазинформ маълумотлари асосида, 2021-07-08, 03:39 71\nДавлат грантларидан фойдаланинг! 39


Ҳаж қилувчи кишидан дуо сўраш\n1441 йил 12 шаввол | 2020 йил 04 июнь, пайшанба\n19:09 / 09.08.2017 2347 pdf Ўқиш режими + -\nҲаж сафарига жўнаётган кишидан «Бизни ҳам хос дуоларингизда эслаб, ҳаққимизга дуо қилиб қўйинг», деб илтимос қилиш жоиз ва ҳадислар билан собит бўлгандир.\nСафвон ибн Абдуллоҳ розияллоҳу анҳудан ривоят қилинади:\n«Дардонинг қизи никоҳимда эди. Унинг олдига келиб, Умму Дардони топдим-у, Абу Дардони топмадим. Шунда (Умму Дардо): «Бу йил ҳаж қиласанми?» деди. Мен: «Ҳа» дедим. У (Умму Дардо): «Бизнинг ҳаққимизга ҳам Аллоҳ таолодан яхшилик тилаб дуо қилгин. Чунки Набий соллаллоҳу алайҳи васаллам: «Кишининг ғойибдаги иниси ҳаққига қилган дуоси ижобатдир. Бир фаришта боши устида туриб, қилган дуосига «омин» деб туради. Унга яхшилик тилаб дуо қилганида: «Омин, сенга ҳам ўшанинг мисли», дейди», дер эдилар. Сўнг бозорга чиқиб, Абу Дардони учратдим. Шунда у менга шунга ўхшаш ҳадисни Набий соллаллоҳу алайҳи васалламдан айтиб берди».\nИбн Можа ривоят қилган.\n«Умар Набий соллаллоҳу алайҳи васалламдан умра қилишга изн сўради. Унга изн бериб: «Эй биродарим! Ўзингнинг солих дуоингда бизни ҳам шерик қилгин ва бизни унутиб қўймагин», дедилар».\n«Набий соллаллоҳу алайҳи васаллам: «Ҳожи ва умра қилувчи Аллоҳнинг меҳмонидир. Агар Аллоҳга дуо қилишса, дуоларини ижобат қилади. Агар Ундан мағфират сўрашса, уларни мағфират қилади», дедилар».\nЮқорида келган ҳадислардан Набий соллаллоҳу алайҳи васаллам ва саҳобий розияллоҳу анҳумларнинг замоналарида ҳаж ва умра қилувчилардан дуо сўраб, илтимос қилиш собитлиги маълум бўлади. Шунинг учун ҳаж ёки умрага кетувчилардан дуо қилишларини илтимос қилиш жоиз ва дурустдир.\nЛекин ҳажга кетувчи ҳаж сафари олдидан издиҳом қилиб, одамларни чақириши ёки туҳфа улашиши ёки ҳожини аэропортгача қўш-қўш машиналар билан кузатиб қўйиш ва шу каби бошқа ишларнинг барчаси жоиз эмас. Буларнинг ҳаммаси исроф ва ҳаж амалига нуқсон етказадиган ишлардандир. Аммо зарурат юзасидан бир-икки киши ҳожини аэропортгача кузатиб қўйиши ва кутиб олишининг зарари йўқ.\nУЛОВГА ЧИҚҚАНДА ЎҚИЛАДИГАН ДУО\nАбдуллоҳ ибн Умар розияллоҳу анҳумодан ривоят қилинади:\n«Набий соллаллоҳу алайҳи васаллам уловларига минишда уч бор такбир айтиб: «Субҳаналлази саххоро ланаа ҳаза ва маа куннаа лаҳу муқринина ва иннаа илаа Роббинаа ламунқолибуун», дер эдилар».\nМаъноси: «Бизларга бу (маркаб)ни бўйсундириб қўйган Зот айбу нуқсондан покдир. Бизлар ўзимиз бунга қодир эмас эдик. Шак-шубҳасиз, барчамиз Роббимизга қайтувчидирмиз» (Зухруф сураси, 13-14-оятлар).\nБИРОР ЖОЙГА ТУШГАНДА ЎҚИЛАДИГАН ДУО\n«Эй Роббим, мени муборак манзилга туширгин, Ўзинг манзилга туширувчиларнинг энг яхшисисан» (Муъминун, 29-оят).\nДЕНГИЗДАН САМОЛЁТДА ЁКИ КЕМАДА ЎТИБ КЕТАЁТГАНДА ЎҚИЛАДИГАН ДУО\nАбдуллоҳ ибн Аббос розияллоҳу анҳумодан ривоят қилинади:\n«Расулуллоҳ соллаллоҳу алайҳи васаллам: «Умматим кемага минганларида чўкиб кетишдан омонда бўлишларига сабаб бўлувчи нарса: «Бисмиллаҳил малики» ва «Вамаа қодаруллоҳа ҳаққо қодриҳи вал арзу жамиъан қабзатуҳу явмал қиямати вас-самаваату матвийяаатун биямийниҳи субҳаанаҳу ватаъалаа аммаа юшрикуун» ва «Бисмиллаҳи мажреҳаа ва мурсааҳаа инна Роббий лағофурур-роҳийм»дир», дедилар».\nТабароний «Муъжамул-кабир»да ривоят қилган.\nМаъноси: «Улар Аллоҳнинг қадрини тўғри тақдирламадилар. Ҳолбуки, ер борлигича Унинг сиқимидадир. Осмонлар эса, Унинг қўлига йиғилгандир. У Зот улар ширк келтираётган нарсалардан пок ва юксакдир» (Зумар, 67- оят); «Кемага мининглар, унинг юриши ҳам, туриши ҳам Аллоҳнинг исми билан бўлур. Албатта, Роббим мағфиратли ва раҳмлидир» (Ҳуд, 41-оят).\nСАФАР ДАВОМИДА ЎҚИЛАДИГАН ДУО\nАллоҳумма ҳаввин алайнаа сафаранаа ҳазаа ватви аннаа буъдаҳ. Аллоҳумма антас-соҳибу фис-сафар вал халифату фил аҳл. Аллоҳумма инни аъузу бика мин ваъсаис-сафар ва каабатил манзар ва суъил мунқолаби фил моли вал аҳл.\nМаъноси: Эй Аллоҳим, бу сафаримизни бизга енгил қилиб, узоғимизи яқин қил. Аллоҳим, сафардаги соҳибим фақат Сенсан ва сафардалигимда аҳлимни, молимни ва фарзандларимни ҳифзу ҳимояга олувчим фақат Сенсан. Аллоҳим, сафарнинг машаққатидан, ғамга солувчи манзара(га дучор бўлиш)дан, уйга – ўз аҳлимга, молимга ва фарзандларимга қайтиб келганимда ёмон ҳолатга дучор бўлишдан Ўзингдан паноҳ сўрайман.\n(Мўминнинг умр сафари китобидан)\nҚарзни бермаса, нима қилиш керак?\n08:55 / 11.08.2017 3405\nҲаж ибодати турлари\n19:23 / 09.08.2017 2536\nТалбия биз томонларда .лаббайка айтиш, номи билан машҳур. Ушбу сарлавҳа остида келадиган ҳадиси шарифларни ўрганиш давомида талбиянинг лафзлари, унинг фазли ва давоми...\n4471 18:28 / 10.08.2017\nҲаж ҳақида (2)\nИБРОҲИМ ВА НУҲ АЛАЙҲИССАЛОМЛАРНИНГ ҲАЖЛАРИАбу Бакр Байҳақий раҳматуллоҳи алайҳ Амр ибн Зубайр розияллҳу анҳудан бу мавзуга доир мурсал ҳолдаги ҳадисни ривоят давоми...\n1735 05:00 / 16.01.2017\nҲажар ал-асвадни ўпиш ва силашнинг ҳикмати\nҲажга борган ҳожиларнинг ҳаж асносидаги энг ҳаёжонли ва умидвор дамларидан бири ҳажар аласвадни ўпиш ва силаш экани шубҳасиздир. Муқаддас қора тошни ўпиш, унга давоми...\n1937 05:00 / 16.01.2017\nАлбатта, куфр келтирганларга ва Аллоҳнинг йўлидан ҳамда ерлик учун ҳам, четдан келган одамлар учун ҳам баробар қилиб қўйганимиз Масжидул Ҳаромдан тўсганларга ва давоми...\n1994 18:20 / 07.08.2017\n1037 19:18 / 23 май\n284 18:32 / 23 май\n37406 11:58 / 10.10.2018\n46884 11:56 / 10.10.2018\n4716 16:57 / 17.05.2019\n952 09:35 / 18 апрель


5 йил ичида Самарқандда гўшт нархи деярли 3 бараварга кўтарилди - Anhor\nAnhor Все посты 5 йил ичида Самарқандда гўшт нархи деярли 3 бараварга кўтарилди\nСамарқандда яна гўшт нархи ошди. Шаҳар аҳолисининг сўзларига кўра, июнь ойининг бошларида бир килограмм мол гўшти 23 000 – 24 000 сўмдан сотилган бўлса, июль ойининг бошида нархлар 25 000 – 26 000 сўмга етган.\nСамарқандлик журналист Тошпўлат Раҳматуллаевнинг маълумотига кўра, 5 йил ичида шаҳарда гўшт нархи деярли уч бараварга ошган: 1 кг учун 2009 йилдаги 9000 сўмдан 2014 йилдаги 26 000 сўмгача.\n“Ушбу маҳсулот нархининг кўтарилишини кузатар экансиз, кейинчалик нима бўларкан, нархларнинг бундай шиддат билан ўсишини кимдир тўхата оладими ёки секинлаштира оладими, деган савол туғилади. Ўзимнинг ушбу мавзудаги олдинги чиқишларимда маҳаллий ҳокимиятлар ҳузурида ишчи гуруҳлар ишлаётгани ва улар “гўшт нархи ошишининг олдини олиш мақсадида” ташкил этилгани ҳақида гапиргандим. Аммо бозор иқтисодиёти шароитларида нархларни тартибга солишнинг бошқача механизмлари керак”, – деб ҳисоблайди Раҳматуллаев.\n“Савдо тизимида ишловчи айрим ходимлар, ўзларининг кўп йиллик тажрибасидан келиб чиққан ҳолда, кузга яқин, пахта териш мавсуми даврида ўсимлик ёғининг қиймати ошишини прогноз қилмоқда. Буни қуйидагича изоҳлаш мумкин. Бир томондан, одатда сентябрь ойида, янги мавсум бошланаётганда, мамлакатдаги ёғ-мой комбинатлари таъмирлаш ишлари сабабли ўз фаолиятини тўхтатади. Бошқа томондан, аҳоли оммавий равишда пахта йиғим-теримига чиқиши муносабати билан ўсимлик ёғига бўлган талаб ортади. Шу боис кузда, 2-3 ой мобайнида, ёғ танқислиги ва нархларнинг ошиши кузатилади. Хўш, бу йил ушбу ҳолат такрорланадими? Буни вақт кўрсатади”, – деб ёзади журналист ўзининг блогида.\nЎзбекистоннинг деярли бутун ҳудудида 42 даражали жазирама иссиқ кузатилади


12:30 / 01.09.2017\nТерма жамоамиз сафида Австрияга борадиган "Пахтакор" футболчиларига турли кўринишларда бу жамоага бегона бўлмаган Сергеев, Лобанов, Кримец-у Мерзляковларни қўшсак, "Пахтакор" атайлаб ёки атайлаб эмас, терма жамоамизнинг базавий клубига айланиб қолади. Бундай ҳолатнинг юзага келиши футболда кўп кузатилади, кўпинча табиий ҳол бўлади ва бир нечта сабаблар мавжуд.\nМисол учун, бир мамлакатда ягона кучли жамоа бўлади. Ички чемпионат ҳам шу жамоанинг яққол етакчилигида ўтади, бу жамоанинг рақибларига қарши ўйинларида устунлигини бемалол илғаш мумкин. Ўша жамоанинг таркиби ҳар жиҳатдан бошқаларга қараганда бир бош баланд савияда бўлади. Бундай ҳолатларда, ўз ўзидан мамлакат терма жамоаси айнан ўша клубнинг футболчиларидан ташкил топади. Мисол қилиб ўн беш йил олдин ташкил қилинган "Пахтакор"ни келтиришимиз мумкин. "Пахтакор" ўшанда Ўзбекистоннинг барча кучли футболчиларини ўзида жам қилиб олган, олий лигамизнинг ягона пешқадамига айланган, катта устунлик билан барча совринларни ўзиники қилиб олган, Осиё майдонларида ҳам юртимиз шарафини муносиб ҳимоя қилган ва терма жамоамизнинг базавий клубига айланган эди. Ёки тескариси бўлиб, аввал базавий клубга айлантирилиб, кейин совринлар ютиб олинганмиди, эсимда йўқ, муҳим эмас.\nИккинчи вариант - бизда кузатилмайдиган бошқа бир ҳолат ҳам бўлиши мумкин. Терма жамоанинг базавий клуби ўша мамлакатнинг энг пешқадам клуби бўлиши шарт эмас. Шунчаки, ички селекция ва академияга эътибор берган бирор клуб бир даврда ҳаддан ташқари кўп терма жамоага номзод футболчилар етиштириб беради. Бундай ҳолларда, одатда ўша мамлакатнинг бошқа пешқадам клубларида асосий планда легионерлар бўлади. Узоқ вақт "Ювентус" Италиянинг базавий жамоаси саналган, ҳатто жамоа чемпионлик баҳсида "Интер" ёки "Милан"га бой бериб юрган даврларда ҳам. Чунки, Милан клублари ташқи бозорга кўпроқ эътибор қаратишган ва таркиб легионерларга тўлиб кетган эди.\nЯхшилаб эътибор қаратадиган бўлсак, терма жамоамиздаги бугунги ҳолат ҳар икки қолипга ҳам мос тушмаяпти. "Пахтакор", айниқса ҳозир, мамлакатимизнинг яққол пешқадам клуби эмас, ўйин бобида бошқалардан ажралиб турмайди, бу йилдан бошлаб натижаларга ҳам путур етди. Агар терма жамоамизнинг асосий мақсади халқаро майдондаги натижалар эканини эсласак, "Пахтакор"нинг Осиёдаги натижалари ҳам ҳавас қилгудек эмас. "Пахтакор" бугунги кунда ички чемпионатда "Локомотив"дан ҳам, "Бунёдкор"дан ҳам ортда қолмоқда ва шу билан бирга, ушбу жамоаларнинг таркиби легионерлар билан тўлиб кетмаган.\nСавол туғилади, нега асосий таркибни қўйинг, ҳатто "Пахтакор"нинг захира ўриндиғида кўпроқ вақтини ўтказадиган номларда ҳам терма жамоада ўзини синаб кўриш учун кўпроқ имконият мавжуд?Ушбу йиғинларнинг аслида унчалик катта аҳамият касб этмаслиги, аслида терма жамоамизнинг асосини ташкил қилган футболчилар, хусусан легионерлар, муҳим ўйинларда майдонга тушиши, яъни, мана шу бугун йиғин ўтказаётган футболчилар барибир асосий ўйинларда асосий таркибда майдонга тушмаслигини айтиб, изоҳлаш мумкин. Ундай бўлса, битта саволимиз иккитага айланади.\nАйтайлик, Бабаяннинг Искандаров, Шерзод Каримов, Болтабоев, Азим Аҳмедов каби футболчиларнинг терма жамоа йиғинларига жалб қилишдан мақсади нима? Агар терма жамоа мураббийи сифатида, таркибга яқин келаётган номзодларни кўздан кечириш ва таниш дейдиган бўлсак, айнан шу номлар Бабаян учун яқинроқ танишку. Худди шу баҳона билан айтайлик, олий лигадаги бошқа клубларда тўп сураётган номзодларни кўздан кечириш мантиқан тўғри бўларди, назаримда.\nТерма жамоа йиғинларидан яна бир мақсад, янги номзодларни жамоа муҳитига кўниктириш ва эски аъзолар билан боғламларни яратиш, янги ўйин услубларини ишлаб чиқиш бўлади. Бизнинг ҳолатимиз бунга ҳам мос эмас - йиғинга жалб қилинган таркиб, юқорида айтганимдек, умуман терма жамоамиз эмас, барибир асосий ўйинларда таркибнинг ярмидан кўпи ўзгариб кетади, легионерлар аралашади.\nХўш, саволни қайтараман, бу йиғиндан мақсад нима?\nБиласизми, одатда терма жамоага ким жалб қилиниши ва ким жалб қилинмаслигини муҳокама қилиш мен учун доим ғалати туюлган. Ўйлардим, бош мураббий якуний натижага жавобгар, йиғинлар бош мураббий учун мана шу бўлажак натижани яхшилашга қаратилган бир имконият. Шундай бўлса, мураббий ўзига душманмидики, аслида лойиқ бўлмаган футболчиларни чақириб, лойиқларидан воз кечса. Ҳар не қилганда ҳам, бош мураббий футбол соҳасига ҳам, терма жамоа номзодларига ҳам биздан кўра яқинроқ, биздан кўра яхши билса, натижага жавобгар бўлса, нега энди биз истаган футболчиларни жалб қилишга мажбур эмас. Тўғри.\nШунинг учун мен шунчаки савол беряпман, холос.\nКейин, терма жамоа мураббийининг якуни натижага жавобгарлик ҳолати мени бироз ўйлантиради. Поезд кетидан югуриб, бир соатга кеч қолиб, ўзига ўзи "яхшиям югурганим, бўлмаса, икки соатга кечга қолган бўлардим" дейдиган латифа қаҳрамони эсингиздами? Мана шу жиҳат ташвишли. Терма жамоамиз поезд кетидан югурадими ёки юрадими, оқибатда барибир кечга қоладиган бўлса, югуришни истамаяпмизмикин? Мукаммал тайёргарлик қилишга барибир ақлимиз етмагани учун, шунчаки тайёрланиб қўя қоляпмизмикин? Белгилаган йўлимиз биз ўйлаётган мақсад учун кифоя эмаслигини билганимиз учун қўшимча мақсадларни устун қўяпмизмикин?\nНима фарқи бор, биз барибир ҳеч қачон жаҳон чемпионатига чиқмаганмиз. Барибир Корея ёки Эроннинг футболи бизникидан кучли. Хитой катта давлат. Қатарнинг пули кўп. Мабодо мақсадга эриша олмайдиган бўлсак, бизда болалар футболининг оқсаётгани-ю, миллий чемпионатимиз аянчли ҳолатда эканини айтиб, ҳаммани овутишимиз мумкин. Аввал мана шу глобал муаммолар ҳал бўлиши кераклиги, ана ўшанда мундиалга тайёр ҳолда бориб, у ерда ҳам ҳаммани қийратишимиз зарурлигини, бўлмаса шарманда бўлишимиз мумкинлигини айтиб, ҳаммани ишонтиришимиз мумкин. Бош мураббий ёки терма жамоалар маркази бечораларда у қадар катта айб йўқлигини машҳур бўлиб кетган ошпаз ва масаллиқ ҳақидаги масал билан тушунтириб беришимиз ҳам мумкиндир. Биз қилмасак, топилар, бошқа журналистлар, муаммо йўқ.\nМуаммо бошқа ерда. Тасаввур қилинг, катта, серқатнов чорраҳа. Нимаям бўлган-у, бу ерга светофор ўрнатиш эсдан чиқиб кетган ёки ҳали навбат теккани йўқ. Ўша светофорда деярли ҳар куни авария бўлади. Қайсидир машина пачоқ бўлади, йўловчи жабр кўради. Савол шуки, шу чорраҳага тартиб керакми ёки йўқми? Йўл ҳаракат назорати ходимлари ҳар авария бўлганида келиб, "бу ерда светафор йўқ-да, тушунарли" деб, воқеани ўрганмай изига қайтиб кетаверса нима бўлади? Светофор баҳона, машинасини ичиб ҳайдаган ҳам, тезликни оширган ҳам жавобсиз қолаверадими?\nШу ҳақида ўйлаб кўринг.


I ярим йилликда бюджет ташкилотлари томонидан қанча маблағ ноқонуний сарфланди\n16 Авг 2019 1706\nЎзбекистон Республикаси Молия вазирлигининг Давлат молиявий назорати департаменти ва унинг ҳудудий бошқармалари томонидан жорий йилнинг I ярим йиллигида олиб борилган назорат тадбирлари натижасида айрим бюджет муассасалари томонидан бюджет маблағларини сарфланишида тизимли равишда бюджет қонун бузилиш ҳолатларига йўл қўйилаётганлиги аниқланди, деб хабар беради Молия вазирлиги матбуот хизмати.\nХалқ таълими вазирлиги тизимидаги умумтаълим мактабларида ҳақиқатда ишга келмаган ва хизмат вазифасини бажармаган ходимларга ёки умуман ишламайдиган фуқаролар номига иш ҳақи ҳисобланиши, ҳомиладорлик ва туғиш нафақаларини, шунингдек, меҳнат таътили, мукофот ва моддий ёрдам маблағларининг асоссиз ҳисобланиши ва тўланиши натижасида жами 812,4 миллион сўм бюджет маблағларини ноқонуний сарфланишига йўл қўйилган.\nБундан ташқари, Боғдод туманидаги 50-сонли умумтаълим мактабида пудратчи “Фарғона сайқал сервис” хусусий корхонаси томонидан “Обод қишлоқ” дастури доирасида бажарилган таъмирлаш ишлари жойида назорат ўлчовидан ўтказилиб, молиялаштириш учун тақдим этилган ҳисоб фактура маълумотлари билан хақиқатда бажарилган ишлар солиштирилганда 129,9 млн.сўмлик бажарилмаган иш ҳажмлари қўшиб ёзилганлиги маълум бўлди.\nМактабгача таълим вазирлиги тизимида.\nШ.Рашидов туманидаги 9-сон мактабгача таълим муассасасида ҳақиқатда ишламаган 31 нафар фуқароларга иш ҳақи ҳисоблаш йўли билан 955,5 млн. сўм миқдоридаги бюджет маблағлари ўзлаштирилишига йўл қўйилган.\nШунингдек, Бухоро шаҳар 46-сон мактабгача таълим муассасасида ҳақиқатда ишга келмаган ва хизмат вазифасини бажармаган 8 нафар ходимларга 88,4 млн. сўмлик иш ҳақи тўловлари ортиқча ҳисобланиб, асоссиз тўлаб юборилган.\nУйчи туманидаги 11-сонли мактабгача таълим муассасаси мудираси томонидан 23 нафар ходимга 21,5 млн. сўм аванс пуллари ёзилиб, ушбу маблағ ходимларга тарқатилмасдан ўзлаштирилган.\nСоғлиқни сақлаш вазирлиги тизимида.\nСирдарё вилоят Кўп тармоқли тиббиёт марказида бош ҳисобчи ва ғазначи томонидан пуллик хизмат ҳисобидан кирим қилинган 231,5 млн. сўм нақд пул маблағларини тўлов қайдномаларни қалбакилаштирилган йўл билан ўзлаштириб юборилган.\nТошкент туман тиббиёт бирлашмасида аванс тўловларини иш ҳақидан ушламаслик, ортиқча мукофот пулларининг ҳисобланиши ва шифокорлар томонидан бажарилмаган иш учун иш ҳақи ҳисобланиши натижасида 148,2 млн. сўм бюджет маблағи асоссиз сарфланган.\nШунингдек, Қўқон шаҳар тиббиёт бирлашмасида 119,8 млн. сўм, Миробод туман тиббиёт бирлашмасида 87,1 млн. сўм ортиқча тўловларга йўл қўйилган. Учқўрғон туман Давлат санитария эпидемиология назорат марказида 75,6 млн. сўм, Фарғона шаҳар Давлат санитария эпидемиология назорат марказида 29 млн. сўм миқдоридаги маблағлар муассаса ҳисоб-рақамига кирим қилинмаган.\nТуман (шаҳар) Ободонлаштириш бошқармаларида ҳам худди шундай ҳолатлар кузатилган.\nЖумладан, Каттақўрғон туман Ободонлаштириш бошқармаси бош ҳисобчиси томонидан 373,5 млн. сўм бюджет маблағини ўзининг ва 2 нафар қабристон назоратчиларининг пластик карточкасига асоссиз ўтказиб юборилган.\nНурафшон шаҳар Ободонлаштириш бошқармасида 297,3 млн. сўмлик асосий воситалар ва товар моддий бойликлар камомадига йўл қўйилган.\nНишон туманида 88,4 млн. сўм бажарилмаган ишларга қўшиб ёзилган.\nУрганч туман ободонлаштириш бошқармасида 51,1 млн. сўм бюджет маблағлари ходимларга ортиқча тўланган. “Асосий воситаларни балансдан чиқариш тартиби тўғрисида низом” талабларига риоя қилинмасдан 2018 йилда харид қилинган 37,4 млн. сўмлик асосий воситалар ҳисобдан чиқариб юборилган.\nЯнгиер шаҳар ободонлаштириш бошқармасида 37,3 млн. сўм устама пуллари ортиқча тўланган.


Саёҳатни режалаштиришда ҳисобга олиниши керак бўлган кутилмаган харажатлар - Daryo\n21:57, 09.05.2021 11782\nСаёҳатни режалаштиришда ҳисобга олиниши керак бўлган кутилмаган харажатлар\nНафақат сайёҳлар, балки ҳар қандай инсон сафарга отланганда сарфланиши мумкин бўлган тахминий маблағ ҳисоб-китоб қилинади. Аммо аниқ миқдор маълум бўлмайди. Ҳар доим эътибордан четда қолган нарса юз бериши ёки харажат кутилганидан қимматроқ бўлиши мумкин. Шунингдек, режага киритилмаган ҳодисалар ҳам чиқиб қолиши ҳеч гап эмас.\nФото: Travel Ask\nГарчи юқоридагиларнинг барчаси инобатга олинган тақдирда ҳам саёҳат учун мўлжаллангандан кўпроқ пул олиш тавсия этилади. Қуйида эса бу нима учун муҳим эканлиги билан танишиб чиқиш мумкин.\nИнсон ҳамиша кутилмаган вазиятлар учун ҳам тайёр бўлиши керак. Агарда парвоз кечиктирилса, озиқ-овқат ва ичимликлар учун харажатлар таъминланиши керак. Ушбу ҳолат, айниқса, болалар билан оилавий саёҳат вақтида ҳисобга олиниши жоиз. Шунингдек, ўзингиз билан мазкур маҳсулотларни олиб келиш яхши эмас, бу юк ортиши ва сифат ўзгаришига ҳам олиб келади.\nКейинги кутилмаган харажатлар манзилга етиб боргач ҳам пайдо бўлиши мумкин. Яхшиси, бу ҳақда яшаш манзилидаёқ ўйлаб қўйиш керак, агар саёҳатга жамоат транспортида боришга тўғри келса, у ҳолда янада кўпроқ қийинчиликларга тайёр туриш тавсия этилади. Шундай қилиб, бир юк чамадон билан саёҳатга чиқиш қулай эмас. Ушбу муаммо таксиларда юзага келмаслиги мумкин, аммо у табиий равишда автобусга қараганда қимматга тушади.\nКутилмаган шахсий харажатлар\nСаёҳат вақтида пулнинг асосий қисми овқатга сарфланади. Бундан ташқари, махсус ваучерлар бўлса ҳам, улар фақат меҳмонхона ҳудудигагина тегишли бўлишини ёдда тутиш лозим. Шунчаки шаҳар кўчаларида сайр қилишдан кейин кафе ёки ошхоналарда овқатланиш навбатдаги харажатни келтириб чиқаради. Қолаверса, кўплаб меҳмонхоналарда фақатгина нонушта мавжуд. Бу, албатта, зарар қилмайди, лекин кун давомида овқатланиш ҳам қўшимча маблағни талаб этади.\nСаёҳатнинг энг асосий қисми — бу совғалар харид қилиш. Яқинлар учун совғага сотиб олинадиган эсдалик буюмлар чўнтакнинг ҳажмини кичрайтириши турган гап. Шунингдек, қолган маблағ ҳисобига кўнгил очиш масканлари, экскурсия ва музейларга ташриф буюриш кузатилади.\nШуни ёдда тутиш керакки, энг эҳтиёткор одамлар ҳам муаммога дуч келиши мумкин. Уларнинг ҳам ҳаттоки, ҳамён ва ҳужжатлари шу қадар профессионал тарзда ўғирланадики, буни сезиш мумкин эмас. Шунинг учун пулни бир неча жойга пухта яшириш ва фирибгарлар ўлжасига айланиб қолмаслик керак.\nБир йил давомида ҳеч нарса сотиб олмай, уй учун пул йиғган блогер аёлдан маслаҳатлар\nҲамкасблар билан муносабатларнинг ёмонлашишига сабаб бўлувчи 10 одат\nОрзу-ҳавас учун харажатлардан орттириб, пул йиғишга ёрдам берадиган 8 усул\n13:24 Бугун 815\nЎзбекистоннинг аксарият вилоятларида дам олиш куни жала ёмғир ёғади\n13:17 Бугун 1249\n13:01 Бугун 1047\n12:45 Бугун 2722\n14:53, 18.05.2022 58037\n00:12, 19.05.2022 48263\n13:15, 19.05.2022 47956\n07:30, 19.05.2022 46994


Бараканинг сири | FargonaZiyo.uz\nИслом динининг инсонпарвар ва гўзал таълимотлари миллий урф- одатларимиз ва қадрятларимиз билан қоришиб кетган. Бу анъаналарни эъзозлаш буларга амал қилиш инсонларни комиллик ва мартабалар сари етаклайди. Ислом динимиз тозалик ва покликни талаб этади. Мусулмон кишини тана аъзолари либослари уй жойлари, ҳовли ва кўчалари доим озода ва покиза бўлиши лозим. Албатта поклик бор жойда барака бор, поклик билан қилинган дуоларни албатта Аллоҳ таоло қабул қилади. Давлатимиз томонидан табиатни асраш атроф муҳитни мухофазалаш, тозалик ва ободонлаштириш ишларига жуда катта эътибор қаратилмокда. Катта-катта шаҳарларимизга бориб биз тилга олган мавзулардаги ишларни кўриб беихтиёр кайфиятимиз кўтарилади, хурсанд бўламиз ташаккурлар айтамиз. Албатта бу каби хайрли ишлар шу юртда яшовчи инсонларнинг маданияти хулқ-атворини ҳам нишонаси бўлади.\nАфсуски, баъзида кўчаларда юриб айрим хонадонлар олдиларида тўпланган чиқиндиларга кўзимиз тушиб таъбимиз хира бўлади. Уйилган ахлатларни махсус ходимлар олиб кетгунча шамолда атрофга ёйилади, уй ҳайвонлари титади ёки уни бадбўй ҳидидан диллар хира бўлади. Динимиз таълимотларида мусулмон хонадонидан чиққан чиқиндиларга бегоналарнинг назари тушмаслиги таъкидланган.\nМуборак ҳадиси шарифларда: “Сизлар Аллоҳнинг ғазабига учраган қавмларга ўхшаманглар, улар хонадонидаги ахлатларни кўчаларга ташлашардилар”, – дейилган.\nУлуғ зотлардан ҳазрати Баҳовуддин Нақшбандий доим кечаси тунда ҳамма уйқудалик вақтида кўчаларда юриб йўлдан одамларга озор берадиган нарсаларни олар экан, чуқурларни текислар экан. Аллоҳ таоло бу улуғ зотга шу қилган амали учун авлиёлик мартабасини берган экан.\nПайғамбаримиз саллолоҳу алайҳи васаллам дедилар: “Бир киши йўлда кетаётиб тиконли шоҳ-шаббага тушди ва “Аллоҳга қасам, агар шуни олмасам, бирорта мусулмонга зарар беради” деб уни олиб ташлади ва Аллоҳ таоло шу иши сабаб унинг гуноҳларини кечирди”.\nХалқимизгагина хос бўлган гўзал анъаналаримизда ҳовлиларимиз олдиларига райҳон ва гуллар экилмаса, супириб-сидирилмаса айб саналади, шундай боис эрта тонгдан келин қизларимиз ҳовли-кўчаларимизни супириб, сувлар сепишади. Ёши улуғларимиз кўчадан ўтганда дуойи хайрлар килишади. Аллоҳ таоло бизга шундай жаннатмакон ватанни насиб қилибди, шу азиз Ватанни ҳар қарич ерини эъзозлайлик, берилган неъматлардан оқилона фойдаланайлик, ҳамиша шукрона билан яшайлик!\nҚува тумани “Имом Муслим” масжиди имом-хатиби\nPrevious Post: Ғафлатда қолманг! Бу кеча: тақдирлар, воқеа-ҳодисалар, қисматлар белгиланади\nNext Post: Ўзбекистон мусулмонлари идораси Баҳоуддин Нақшбанд зиёратгоҳидаги ҳолат юзасидан ўз муносабатини билдирди


Bloomberg TV Ўзбекистоннинг инвестицион салоҳияти ҳақида маълумот берди\n21:51 / 12.11.2015\nBloomberg TV телеканали Ўзбекистоннинг инвестицион ва иқтисодий салоҳияти ҳақидаги видеороликни эфирга узатишни бошлади, деб хабар бермоқда Sputnik нашри.\nВидеоматериалда Ўзбекистоннинг бой тарихий мероси ҳақида кадрлар тақдим қилинган ҳамда охирги 20 йил ичида мамлакатда эришилган иқтисодий ва ижтимоий ютуқлар ҳақида сўзланган. Бундан ташқари, фильмда Ўзбекистон дунёнинг иқтисодиёти энг тез ривожланаётган 5 та етакчи давлатидан бири эканлиги таъкидлаб ўтилган.\nMAN, Huawei, GM Powertrain Uzbekistan ва бошқа корхоналар ишлаб чиқариш майдонларидан олинган видеоқатор томошабинга Ўзбекистонда бой хомашё захиралари, малакали мутахассисларнинг мавжудлиги ҳамда мақбул инвестицион иқлим борлиги ҳақида тушунча беради. Ўзбекистондаги мақбул инвестицион иқлим кўплаб глобал ишлаб чиқариш етакчиларини жалб қилмоқда.\nАввалроқ Ўзбекистон ҳақидаги видеороликлар Европа, Америка ва Осиёнинг турли телеканалларида кўрсатилган. Хусусан, Ўзбекистоннинг архитектура ёдгорликлари, маданияти, тарихи ва пазандачилиги ҳақидаги сюжетлар Euronews телеканалида бериб борилади.\nBloomberg TV халқаро телеканал бўлиб, ишбилармонлик ва молиявий ахборот ва янгиликлар бериладиган дунё етакчиси ҳисобланади. Телеканалнинг бутун дунё бўйлаб аудиторияси 310 млн дан кўпроқ томошабинни ташкил қилади. Телеканалнинг бош қароргоҳи Нью-Йоркда, Европадагиси Лондонда ва Осиёдагиси Гонконгда жойлашган.


Худди шу орден билан Нургалиевнинг ҳамкасби - ҳодиса вақтида жароҳат олган Петр Ницик ҳам мукофотланди. Тақдирлаш тўғрисидаги фармон бугун Қозоғистон президенти Нурсултон Назарбоев томонидан имзоланди. Фармонда, инспекторлар «хизмат вазифасини адо этаётган вақтда кўрсатган мардлик ва жасорати учун» мукофотланиши таъкидланади.\n13 январ куни инспекторлар Нургалиев ва Ницик тушган автомашина сайғоқларни отишда гумон қилинаётганлар бўлган йўл танламасга етиб олади. Қишлоқ хўжалик вазирлигининг маълум қилишича, йўл танламасдан чиққан бир неча «қуролланган баққуват» кишилар қаршилик кўрсатишади, инспекторларни калтаклашиб, сўнг қочиб кетишади. Ницик «оғир тан жароҳати олди». Иккинчи инспектор ҳам жароҳат олди. Бошидан жароҳат олган Ерлан Нургалиев қариндошлари томонидан Остонадаги шифохонага олиб келинади, аммо инспекторнинг ҳаётини сақлаб қолишнинг имкони бўлмади.\nИИВ 21 январ куни Қизил Ўрдада уч нафар гумондор қўлга олинганини маълум қилди. ИИВнинг хабарига кўра, жиноий иш «Қотиллик» моддаси бўйича тергов қилинмоқда.


Ҳафталикнинг сўнгги кунида Ўзбекистон Республикаси Президенти ҳузуридаги Тадбиркорлик субъектларининг ҳуқуқлари ва қонуний манфаатларини ҳимоя қилиш бўйича вакил, Бош вазирнинг тадбиркорларнинг мурожаатларини кўриб чиқиш қабулхонаси, Маҳалла ва оилани қўллаб-қувватлаш вазирлиги, Ёшлар ишлари агентлиги, Дин ишлари қўмитаси, Касаба уюшмалари Федерацияси Кенгаши, Савдо-саноат палатаси, Истеъмолчилар ҳуқуқларини ҳимоя қилиш агентлиги, Ўзбекистон мусулмонлари идораси масъуллари ўз йўналишидаги мурожаатчиларни қабул қилиб, уларни ўйлантираётган масалаларга ечим излади.\nМулоқотлар давомида тадбиркорлик билан боғлиқ муаммоларни ўрганишга алоҳида эътибор қаратилди.\nТадбиркор Гулмира Саидова Яшнобод туманининг Олмос маҳалласида, Элмира Дуйсенова эса шу туманнинг Гўзал маҳалласида оилавий нодавлат мактабгача таълим ташкилоти ташкил қилган. Бироқ уларнинг иккисини ҳам бир масала – боғча фаолиятини юрғизишда молиявий етишмовчилик қийнаб келмоқда. Бизнес-омбудсман вакиллари ҳар икки мурожаатни тинглаб, бу масалани ҳал қилишда амалий ёрдам берадиган бўлди.\nЯккасарой туманида жойлашган “GXAF Ватан” МЧЖ ҳуқуқшуноси Азизхўжа Умархўжаевнинг айтишича, мазкур корхонага тегишли бино 2017 йилда бузиб ташлангани ҳолда ҳалигача компенсация тўлаб берилмаган. Корхона шу масалада адолат сўраб Чилонзор тумани маъмурий судига даъво аризаси киритган. Шу йилнинг 12 ноябрь кунги суд қарори билан даъво қаноатлантирилган, бироқ суд қарори ижро бўлмаяпти. Бизнес-омбудсман вакили мазкур масалани ҳам ҳал қилиб беришни ўз назоратига олди.\nАбдуманнон Абдуқодиров ҳам шу мазмундаги ариза билан мурожаат қилди. Тадбиркорнинг айтишича, унинг Олмазор туманида жойлашган умумий майдони 422 кв. метр бўлган қаҳвахонаси биноси Тошкент шаҳар ҳокимининг 2018 йил 8 сентябрдаги қарорига асосан давлат ва жамоат эҳтиёжлари учун олинган-у тадбиркорга етказилган зарар қопланмаган. Бизнес омбудсман вакиллари бу масалани ҳам ижобий ҳал қилиб берадиган бўлди.\nМирободлик Мақсуда Қурбонова эса Савдо саноат палатаси вакилларига кичик бир корхона очиш ва янги иш ўринлари яратишда амалий ёрдам сўради. Тадбиркорлик ўз-ўзидан бўлмайди, бунинг учун аввало билим ва кўникма зарур. Шу боис ҳам Савдо саноат палатаси вакиллари Мақсуда опага тадбиркорлик бўйича ўқиш жараёнини ташкил қилиб, имтиёзли банк кредити ва жой ажратиб беришда амалий ёрдам берадиган бўлди.\nМаҳалла ва оилани қўллаб-қувватлаш вазирлигига ҳам ариза-шикоят билан келганлар кўп бўлди. Оҳангаронлик 41 ёшли Дилафрўз Маткаримова 2 нафар фарзандини ёлғиз ўзи катта қилмоқда. Телов қишлоғида яшовчи бу аёлнинг кичик фарзандида юрак етишмовчилиги бор. Ишсизлик, рўзғор тебратиш машаққати уни оғир аҳволга солиб қўйган. Вазирлик масъулларига мурожаатдан сўнг Дилафрўз Маткаримова иш билан таъминланадиган бўлди.\nИмтиёзли ипотека кредити эвазига Сергели туманидан янги хонадон сотиб олган Зуҳра Муригинанинг ҳам доимий иш сўраб қилган мурожаати ижобий ҳал қилиб бериладиган бўлди.\nМалика Абенова эса Юнусобод тумани 19-мавзедаги 15-уйда оиласи билан яшайди. Хасталанганидан кейин фарзанди, келини ва неваралари билан бошқа жойга ижарага чиқишди. Пандемия сабаб оиладагилар ишсиз қолган. Икки нафар невараси учун эса нафақа тайинланмаган. Беш ойдан бери бутун оила онахоннинг пенсиясига қараб қолган. Фарзандлари учун доимий иш йўқ. Вазирлик масъуллари Малика Абенованинг фарзандларига иш топиб берадиган бўлди, невараларига нафақа тайинлаш масаласи эса ўрганиб чиқиладиган бўлди.\nЧилонзорлик Ҳамидулла Мирсоатовнинг ўғли Шавкат Мирсоатов 36 ёшда. Организмига тушган инфекция боис хасталанган фарзандини даволатишга оиланинг имкони йўқ. Ҳамидулла аканинг мурожаатидан сўнг уларга бу масалада ёрдам беришга ваъда қилинди.\nПрезидент Халқ қабулхоналари Тошкент шаҳрида ташкил қилган оммавий қабуллар ҳафталиги давомида жами 3 минг 877 нафар мурожаатчининг 3 минг 943 та масаласи кўриб чиқилди. Уларнинг 1 минг 230 таси жойида ҳал қилинган бўлса, 768 та мурожаат эгасига ҳуқуқий маслаҳат ва тушунтириш берилди, 1 минг 945 та масала бўйича аниқ муддат ва масъуллар белгиланиб, назоратга олинди.


Ёшларни санъатга ошно этиб – O‘zbekiston Badiiy akademiyasi\nЎзбекистон Бадиий академияси тасарруфидаги Бухоро вилоят ихтисослаштирилган санъат мактаб-интернатида 400 нафар ўғил-қиз тасвирий ва амалий санъат, доира, фортепьяно, рубоб каби йўналишларда маҳоратини оширмоқда.\nСанъат даргоҳида 160 нафар ўқитувчи меҳнат қилади. Улардан бири – Мадина Аҳмедова ўзининг педагогик маҳорати билан ўқитувчию ўқувчилар эътиборига сазовор бўлган муаллималардан. У бир неча йилдан буён ёшларга тасвирий санъат ва ҳайкалтарошлик сир-асрорларини ўргатиб келмоқда.\n– Санъат – ҳаёт гўзаллигини тасвирлаб берувчи бир воситадир, – дейди Мадина Аҳмедова. – Бирор бир санъат асари устида иш олиб бориш жараёнида ўқувчиларга унинг тарихини ҳам ўргатиб бораман. Юртига дахлдор тарих, маданият ва санъатдан бохабар инсоннинг қалби доим гўзал бўлади, яхши амалларни бажаришга ошиқади.


Шу куни Олий Мажлис Қонунчилик палатасида Франция Сенатидаги “Франция — Марказий Осиё” парламентлараро дўстлик гуруҳи раиси И. Поззо ди Борго раҳбарлигидаги делегация, Литва Марказий сайлов комиссияси раиси З. Вайгаускас, Индонезия Халқ вакиллари палатаси спикери ўринбосари\nҲ. Фахри раҳбарлигидаги делегация, Вена шаҳар парламенти вице-президенти Й. Херцог, Латвия Фанлар академияси президенти, профессор О. Спаритис, Латвия Сейми депутати И. Судраба билан учрашувлар бўлиб ўтди.\nТаъкидланганидек, мамлакатлар ўртасида ўзаро манфаатли алоқалар изчил ривожланмоқда. Парламентлараро ҳамкорлик мустаҳкамланаяпти. Бу эса қонунчилик фао-лиятини такомиллаштириш бўйича самарали тажриба алмашиш имконини бераётир.\n— Мафтункор диёрингизга биринчи келишим эмас, — деди Франция Сенатидаги “Франция — Марказий Осиё” парламентлараро дўстлик гуруҳи раиси Ив Поззо ди Борго. — Бу гал Ўзбекистонда парламент фаолияти, депутатлар ва сенаторлар билан яқиндан танишиш имконига эга бўлдим. Сайлов куни Самарқанд шаҳридаги 63-сайлов участкасига бордим. Ўзбекистонда сайлов кампанияси фаол, қонунчиликка қатъий амал қилинган ҳолда ташкил этилди. Овоз бериш жараёнлари очиқ ва демократик руҳда ўтди.\n— Сайлов қонунчилигига киритилган ўзгартиш ҳамда қўшимчалар Президент сайловини ошкоралик, хоҳиш-ирода билдириш эркинлиги ҳамда кўппартиявийлик тамойиллари асосида ўтказишга пойдевор бўлди, — деди Литва Марказий сайлов комиссияси раиси З. Вайгаускас. — Овоз бериш куни сайловчиларнинг юксак фаоллиги шоҳидига айландим. Мамлакатингизда фуқаролик жамияти институтлари жадал равнақ топаяпти. Ўйлайманки, Ўзбекистон фуқаролари ҳаётида маҳалла ролининг муҳимлиги туфайли электорат сайловда ана шундай фаоллик кўрсатди. Марказий сайлов комиссиясига конституциявий мақом берилиши унинг реал ҳамда ҳуқуқий мустақиллигини мустаҳкамлади.\nМеҳмонлар самимий қабул учун миннатдорлик билдирар экан, Ўзбекистон Республикаси Президенти сайловида халқаро кузатувчи сифатида иштирок этишлари икки томонлама парламентлараро алоқаларни мустаҳкамлаш бўйича амалий қадамларни муҳокама қилиш учун қулай имконият яратганини эътироф этдилар.\nМазкур рукндаги бошқа мақолалар: « Ўзаро ҳамкорлик масалалари муҳокамаси\tПарламентлараро алоқалар мустаҳкамланмоқда »


Архивы айблов | KITAB.UZ\nТрамга қарши жиддий айблов эълон қилинди\nСобиқ модель ва актриса Эми Доррис АҚШ президенти Дональд Трампни жинсий зўравонликда айблади. Унинг сўзларига кўра, амалдаги давлат раҳбари бундан 23 йил олдин унга тегажоғлик қилган, деб ёзади “Guardian”. Ўша пайтда Доррис 24, Трамп эса 27 ёшда бўлган. Таъкидланишича, воқеа Нью-Йоркда ўтказилган АҚШнинг Теннис бўйича очиқ чемпионатида бўлиб ўтган. СўзларинингБатафсил ўқинг\nКонор Макгрегор ҳибсга олинди. Унга жиддий айблов қўйилган\nИкки вазн тоифасида UFC собиқ чемпиони Конор Макгрегор Франциянинг Корсика оролида полиция томонидан ҳибсга олинди. Бу ҳақда «Дарё» хабар қилмоқда. Таъкидланишича, ирландиялик яккакурашчи барларнинг бирида жинсий зўравонлик ва аҳлоқсиз ҳаракатлар амалга оширишда айбланмоқда. Макгрегор устидан 10 сентябрь куни шикоят хати келиб тушган. 32 ёшли жангчининг ўзи бу айбловларни инкор этмоқда.Батафсил ўқинг


Ракитич учун дунёнинг энг яхши футболчиси ким?\n5 сентябрь, 2018, 20:49\n"Барселона" ярим ҳимоячиси Иван Ракитич “Реал”даги ҳамюрти Лука Модрич дунёнинг энг яхши футболчиси эканлигини айтди.\n“Модрич бу йил дунёнинг энг яхши футболчиси бўлди ва бутун Хорватия у билан фахрланади. Мен унинг коллекциясида йўқ бўлган охирги соврин – “Олтин тўп”ни қўлга киритишини хоҳлайман. Лука сўзсиз ушбу мукофотга лойиқ.\nМен у билан 11 йилдан буён терма жамоада бирга ўйнаб келаман ва уни худди акамдек яхши кўраман. Унинг терма жамоада қолгани яхши бўлди. Агар у терма жамоадаги фаолиятини якунлаганида, билмадим мен қандай қарор қабул қилардим”, - дейди Ракитич.\nЭслатиб ўтамиз, 32 ёшли Модрич ЖЧ-2018да, шунингдек, Чемпионлар лигасининг ўтган мавсумида ҳам энг яхши футболчи деб топилди.


Жорий йилнинг дастлабки 3 ойи давомида Ўзбекистонга келиб тушган халқаро трансчегаравий пул ўтказмаларининг ҳажми 31 фоизга ошган.\nМарказий банк 2021 йилнинг январ-март ойларида Ўзбекистонга келиб тушган халқаро трансчегаравий пул ўтказмаларининг ҳажми ҳақида маълумот берди.\nҚайд этилишича, ўтган уч ой давомида Ўзбекистонга жисмоний шахслар томонидан қарийб 1,42 миллиард доллар маблағ юборилган ва пул ўтказмалари ҳажми 2020 йилнинг мос даврига нисбатан 336 миллион долларга ёки 31 фоизга ошган.\nЧет элга юборилган халқаро пул ўтказмалари миқдори 353 миллион долларга етган.\nНатижада трансчегаравий пул ўтказмалари бўйича ижобий сальдо қарийб 1,06 миллиард долларни ташкил этмоқда.\nБундан аввал, январ-феврал ойларида Ўзбекистонга жисмоний шахслар томонидан 892 миллион доллар пул жўнатилгани, хорижга юборилган трансчегаравий пул ўтказмалари эса 215 миллион долларга етгани хабар қилинганди.\nШунингдек, Марказий банк 2020 йилда мамлакатга келиб тушган халқаро трансчегаравий пул ўтказмалари ҳажми 6,03 миллиард долларни ташкил этиб, 2019 йилга нисбатан 17 миллион долларга ёки 0,3 фоизга ошганини маълум қилган\n15:27 / 09.06.2022\nМарказий банк асосий ставканинг пасайтирилиши юзасидан изоҳ берди


Янги лойиҳадаги арзон уйлар қишлоқлар қиёфасини безайди | Хабарлар | Самарқанд вилояти ҳокимлиги\n– Бунинг учун йил бошидан 2 та 16 хонадонли ва 70 та 3 хонали уйлар қуриш учун 7 та қурилиш корхонаси танлаб олинди, – дейди туман ҳокимлиги бош мутахассиси Маҳмуд Абдураҳимов. – Уларга янги уйларни 9 ой муддатда қуриб фойдаланишга топшириш шарти қўйилди. Бу қарор билан уй харид қилаётган аҳолига бир қатор қулайликлар яратилди. Жумладан, биринчи ва иккинчи турдаги уйлар учун дастлабки тўлов уй-жой умумий қийматининг 15 фоизи миқдорида белгиланди. Қолган қисми бўйича 7 фоизлик имтиёзли давр билан 15 йилга уй эгаси номига кредит ажратилади. Шунингдек, Вазирлар Маҳкамасининг 2016 йил 24 ноябрдаги "Ариза берувчи-уй қурувчининг фуқароларнинг ўзини ўзи бошқариш органлари тавсиялари асосида 2017-2021 йилларда қишлоқ жойларда янгиланган намунавий лойиҳалар бўйича арзон уй-жойлар қуриш дастурида иштирок этиши тартиби тўғрисидаги низомни тасдиқлаш ҳақида"ги қарорига асосан уй олиш истагидаги фуқаро доимий яшаш жойидаги маҳалла фуқаролар йиғини раисининг ёзма тавсиясига кўра "Қишлоққурилишинвест" масъулияти чекланган жамияти вилоят филиали билан шартнома тузиш тартиблари жорий этилди.\nТуманнинг Хитойпоён маҳалласида истиқомат қилувчи Шуҳрат Жўраев ва Волида Анорбоева ака-укалари билан уч оила бир ҳовлида яшарди. Иккаласи ҳам ишли бўлса-да, биратўла уй сотиб олишга имконияти етмасди. Президент қарори асосида қурилаётган арзон уй-жойлар бу каби оилаларнинг алоҳида уй-жойли бўлишига имкон яратди.\n– Ўзим туман "Ягона дарча" марказида, турмуш ўртоғим болалар боғчасида ишлардик, лекин маошдан орттириб, уйга етадиган маблағ жамғариб бўлмасди, – дейди Ш.Жўраев. – Уйда эса ота-онам, акам ва оилам, жами 12 киши яшаймиз. Президентимиз қарори асосида туманнинг Узуновул массивида 16 хонадонга мўлжаллаб қурилаётган арзон нархдаги уй-жойлардан олиш учун маҳалламиздан тавсиянома олиб, "Қишлоққурилишинвест" масъулияти чекланган жамиятига топширдим. Халқ банки туман филиалига дастлабки бадал сифатида 11 миллион 605 минг сўм маблағ тўладим. Шундан сўнг 6 ойлик имтиёзли давр билан 15 йил муддатга 77 миллион сўмга асосий шартномани имзоладик. Энди ўз уйимиз бўлади.\nБу ниятлар ижобати учун қурувчилар ҳам астойдил ҳаракат қилмоқда. Шу кунгача белгиланган ишларнинг катта қисми бажарилган. Қурувчилар 9 ойлик муддатга қарамасдан уйларни юртимизнинг энг катта шодиёнаси арафасида ўз эгаларига топширишга ҳаракат қилмоқда.\n– Каттақишлоқ маҳалласида 2 қаватли 16 хонадонга мўлжалланган 2 ва 3 хонали уй қурилишини бошлаганимизга уч ой бўлди, – дейди "Афсона омад таъмир қурилиш" хусусий корхонаси иш бошқарувчиси Хуршид Абдурасулов. – Биринчи қаватда қурилишни тугатиб, электр монтаж ишлари бажариляпти, ой сўнгидан эса пардозлаш, сув, газ, канализация тармоқларини улашни бошлаймиз. Эшик-ромлар "Қишлоққурилишинвест" МЧЖ вилоят филиали томонидан имтиёзли нархда берилади, бошқа зарур қурилиш материалларини тайёрлаб қўйганмиз. Буюртмачи талаби асосида уйни яшаш учун тайёр ҳолда муддатидан олдин топширишни мақсад қилганмиз.\nОхирги ўзгариш: 31/05/2017 14:30. Кўрилганлиги: 3631\nМатериал манзили: https://samarkand.uz/press/news/yangi-loyihadagi-arzon-uylar-qishloqlar-qiyofasini-bezaydi


Ўзбекистон ҳукумати ташқи меҳнат миграциясини тизимли бир шаклга солиш йўлидаги навбатдаги қадамини ташлади.\nХабарларга кўра, Россиянинг бир неча федерал округида Ўзбекистоннинг бош консулхоналарини очишга келишиб олинган. Бу консулхоналар Владивосток, Екатерингбург, Қозон ва Ростов шаҳарларида очилади.\nАлбатта, бу саъй-ҳаракатлар йиллар давомида ҳақ-ҳуқуқлари поймол этилиб келинган ўзбек мардикорлари учун ажойиб янгиликдир.\nИккинчи янгилик эса меҳнат мигрантларини Ўзбекистонга тегишли автобусларда Россияга ташишнинг йўлга қўйилишига оиддир.\nБундан аввалроқ президент Шавкат Мирзиёев мутасаддиларга Россияга авиақатновлар ва темир йўл қатновлари нархини тушириш топшириғини берганди.\nБу қарорларнинг барчаси Россияга бориш учун автобусда йўлга чиққан 52 нафар юртдошимизнинг Қозоғистон ҳудудида фожеали равишда ҳалок бўлгани ортидан қабул қилинди.\nТаъкидлаш керакки, шу пайтгача ўзбек мигрантларини Россияга автобусда элтиб қўйиш билан аксарият ҳолларда қозоғистонлик ҳайдовчилар шуғулланиб келган. Чунки Қозоғистон ҳудудида мигрант ташиш анча хатарли иш.\nБу мамлакат ҳудудидан хоҳ поездда, хоҳ автобусда ўтаётган ўзбекистонлик мигрантларга нисбатан рэкет, босқинчилик, товламачилик жиноятлари содир этиб келинади. Қўшни мамлакатда улар деярли ҳеч қандай ҳимояга эга эмас.\nШунинг учун ўзбекистонлик автобус ҳайдовчилари бу йўналишда йўловчи ташишдан қўрқади.\nҚозоқлар бу бизнеснинг катта даромад келтиришини дарров ҳис қилиб, уни бутунлай қўлга олган. Қуш тилини қуш билар деганларидек, қозоқ ҳайдовчилари билан қозоқ рэкетчиларининг тил топишиши осонроқ кечади.\nМеҳнат мигрантлари учун эса Россияга бориш учун энг арзон мазкур транспортдан фойдаланишдан бошқа имконият йўқ. Улар жонларини хатарга қўйиб бўлса-да, шу йўлни танлашга мажбур бўлиб келган.\nЭнди Ўзбекистондан Россияга тўғридан-тўғри автобус қатновлари йўлга қўйилаётган экан, айнан Қозоғистондаги хавфсизлик масалаларига эътибор қаратиш керак бўлади.\nМаълум бўлишича, Ўзбекистон ҳукумати меҳнат муҳожирлари қатнови билан боғлиқ белгилаган чора-тадбирлар қаторида шу масала ҳам бор.\nЭнди гап бундай қатновлар хавфсизлиги қай даражада таъминланишида. Бунинг учун эса Қозоғистон ҳукуматининг қўллаб-қувватлашига эришиш керак бўлади.\nЗеро, қозоқ рэкетчилари йиллар давомида ўрганган осон даромад кўриш манбаларидан индамайгина воз кечишига ишониш қийин.\ndata-title="Мардикор энди Қозоғистондан хавфсирмай ўтадими?" data-description="Ўзбекистон ҳукумати ташқи меҳнат миграциясини тизимли бир шаклга солиш йўлидаги навбатдаги қадамини ташлади. Хабарларга кўра, Россиянинг бир неча федерал округида ..." data-image="https://eltuz.com/wp-content/uploads/2018/02/rasm3482.jpg" data-url="https://eltuz.com/kozqarash/202915/" data-services="facebook,odnoklassniki,twitter,telegram" data-counter="ig">\n“Мен Лоламан, Лоламан…”\nЎзбекистоннинг маҳрум президенти Ислом Каримовнинг кенжа қизи Лола Тиллаева инстаграм саҳифасида янги китоби чоп этилгани ҳақида ёзди. «Ушбу китоб ...\nГулнора Каримова – мавжуд коррупциянинг бир қисми (видео)\nЎзбекистон Бош прокуратураси марҳум президентнинг тўнғичи Гулнора Каримова жиноятига оид тафсилотларини очиқлади. Бунга кўра, у 5 йилга қамалган, иккинчи ...\n23 декабр 2015\nЎзбекистонда Нобелга ким лойиқ?\nEltuz Мамадали Маҳмудов билан журналист Малохат Эшонқулова қилган видеосуҳбатнинг биринчи қисмини эътиборингизга ҳавола қилади.\nЭлтуз қисқа ҳажвий анимацион фильмлар туркумини давом эттиради. Навбатдаги фильмда бульдозер дарахтзорни суриб ташлайди ва ...


БМТ Украинага ёрдам бериш учун маблағ етмаётганини маълум қилди\nБМТ Украинага ёрдам бериш учун маблағ...\n21.04.2018 17:34 0 1076\nБМТнинг Украина бўйича гуманитар дастурлар координатори Нил Уолкер ташкилот мамлакатдаги можаролардан зарар кўрган аҳолига ёрдам бериш учун етарли маблағга эга эмаслигини маълум қилди. Бу ҳақда «РИА Новости» хабар қилмоқда. Гуманитар масалалар координацияси бўйича бошқарма баҳосига кўра, жорий йилда Украинадаги операцияларни амалга ошириш учун 187 миллион доллар талаб этилади. Уолкернинг айтишича, ташкилотнинг гуманитар агентликлари Украинанинг жануби-шарқий қисмида яшовчиларга ёрдам бериш учун керак бўлган маблағнинг фақат уч фоизигагина эга.\n«Бугун мен аъзо мамлакатлардан Украинадаги можаролар оқибатида зарар кўрган инсонларни қўллаб-қувватлашларини ва етишмаётган 97 фоиз маблағни йиғишга ҳисса қўшишларини сўрайман. Мен низолашаётган томонларни халқаро гуманитар ҳуқуқларга риоя қилишга чақиришда давом этаман. Тинч аҳоли ва фуқаровий инфратузилма ҳимоя остида бўлиши лозим», — деди Уолкер БМТнинг гуманитар масалаларни мувофиқлаштириш бошқармасининг Украинадаги вазият борасидаги брифингида.\nЖамият 22/02, 18:29\nКиевдаги «Москва» кўприги номи ўзгартирилди\nСиёсат 28/02, 11:59\nЎзбекистон БМТнинг Инсон ҳуқуқлари бўйича кенгашига аъзо бўлади\nСиёсат 21/02, 10:42\nБМТ Ироқдаги ИШИД тармоқларига қарши уруш очишга даъват қилди\n#Ҳиндистон - 32


Яна бир мобил тарифда мегабайтлар лимити нақ 25 фоизга оширилди! - Terabayt.Uz\nЯна бир мобил тарифда мегабайтлар лимити нақ 25 фоизга оширилди!\n«Ўзбектелеком» акционерлик компаниясининг Uzmobile уяли алоқа оператори яқиндан бери иккита тариф режасида янада кўпроқ мегабайтлар бераётган эди. UZTELECOM сайтидаги янги хабарга кўра, у яна битта тариф режасига киритилган интернет-трафик ҳажмини оширган.\nЎҚИНГ: Янги – «ONLIME» тариф режаси: жазирама ёзда салқинланиб олинг!\nЭнди севимли «ИШБИЛАРМОН» тариф режаси UZTELECOM мобил алоқа абонентлари учун янада қулай ва фойдали бўлади, дейилади унда. Яъни, тариф режасининг эски нархи эвазига интернетдан фойдаланишингиз учун янада кўпроқ мегабайтлар тақдим этилади.\n20 000 МБ ўрнига 25 000 МБ – арзон нархда кўпроқ интернет – бу ҳақиқатан ҳам фойдали бизнес битим!\n«ИШБИЛАРМОН» тариф режасининг шартлари ва унга оид бошқа маълумотлар билан танишиш учун компания сайтидаги тегишли саҳифага мана бу ҳавола орқали ўтишингиз мумкин.\nЎҚИНГ: Энг оддий ва энг фойдали мобил тарифга 1 сентябргача бепул уланинг!\n#Uzmobile #Uztelecom #мобил алоқа оператори #мобиль оператор #операторлар #узмобайл #Ўзбекистон #Ўзбектелеком